open-index/open-wikipedia-markdown huggingface dataset:
宋桓公

**宋桓公**，子姓，諱**御説**，乃春秋時宋之第十九君。莊公之子，閔公之弟也。

閔公十年（鲁莊公十二年），南宫萬弑閔公立公子游，羣公子奔蕭，御説奔亳，南宮萬之子南宮牛、猛獲圍亳。冬十月，蕭叔大心及戴武宣穆莊之族以曹師伐之，殺南宮牛於師，殺子游於宋，立御説是為桓公。猛獲奔衛，南宮萬奔陳。宋請於陳、衛，陳、衛歸之，皆醢之。是年，周莊王崩，僖王立。桓公元年（魯莊公十三年）春，齊桓公會宋及陳、蔡、邾於北杏，以平宋亂。已而宋背北杏之會。二年（魯莊公十四年）春，齊人、陳人、曹人伐宋，齊請師於周。夏，單伯會之取成於宋而還。冬，公會單伯、齊、衛、鄭於鄄。三年（魯莊公十五年）春，公會齊、陳、衛、鄭於鄄。齊桓公始霸。秋，宋及齊、邾伐郳（小邾），鄭侵宋。四年（魯莊公十六年）夏，宋及齊、衛伐鄭。冬十二月，以鄭成故，公會齊、魯、陳、衛、鄭、許、滑、滕諸侯同盟於幽。五年（魯莊公十七年），僖王崩，惠王立。七年（魯莊公十九年）秋，周王子頹作亂，衛師、燕師伐周，立子頹。以幽之盟，魯使微者會，冬，宋及齊、陳伐魯西鄙。九年（魯莊公二十五年）春，鄭厲公、虢公醜納惠王，殺子頹。十四年（魯莊公二十六年）秋，宋及魯、齊伐徐。十五年（魯莊公二十七年）夏六月，以陳、鄭服故，公會齊、魯、陳、鄭同盟於幽。十六年（魯莊公二十八年）秋，楚伐鄭，宋會齊、魯救鄭。二十年（魯莊公三十二年），齊以楚伐鄭，故請會諸侯。公請先見於齊侯，夏，遇於梁邱。二十二年（魯閔公二年），狄入衛，衛人出走。公逆諸河，宵濟。衛之遺民男女七百有三十人，益之以共、滕之民為五千人，立戴公以廬於曹。狄伐邢。二十三年（魯僖公元年）春正月，宋及齊、曹次於聶北，救邢。夏，邢遷於夷儀，宋及齊、曹城邢。迎衛公子毀於齊，立之，是為衛文公。文公女弟為桓公夫人。秦穆公即位。二十四年（魯僖公二年）秋九月，以江、黃服故，公及齊侯、江人、黃人盟於貫。二十五年（魯僖公三年）秋，公及齊侯、江人、黃人會於陽榖，謀伐楚。二十六年（魯僖公四年）春正月，公會齊、魯、陳、衛、鄭、許、曹諸侯侵蔡，蔡潰，遂伐楚，次於陘。夏，楚屈完來盟於師，盟於召陵。冬，宋會齊、魯、衛、鄭、許、曹諸侯之師侵陳，陳成。二十七年（魯僖公五年）夏，公及齊、魯、陳、衛、鄭、許、曹諸侯會王世子於首止。王以惠後故，將廢王世子，故齊桓公會之，以定其位。秋八月，諸侯盟於首止，王使召鄭伯，鄭伯逃歸，不盟。二十八年（魯僖公六年），夏，以鄭逃首止盟故，公會齊、魯、陳、衛、曹伐鄭，圍新城。秋，楚圍許，以救鄭。諸侯救許，乃還。二十九年（魯僖公七年）秋，公會齊、魯、陳、鄭盟於寗母。閏月，惠王崩，襄王惡大叔帶之難，懼不發喪。三十年（魯僖公八年）春正月，公會周、齊、魯、衛、許、曹、陳盟於洮，謀王室也。鄭伯乞盟，請服也。襄王定位，而後發喪。桓公病，太子茲父讓其庶兄目夷為嗣。桓公義太子意，竟不聽。三十一年（魯僖公九年）春，公薨，諡曰桓，太子茲父立，是為襄公。
## 據
* 《左氏春秋》
* 《史記·宋微子世家》
分類:宋公世家
於除鞬單于

**於除鞬單于**，北匈奴單于。

永元三年（九十一年），北單于為右校尉耿夔所破，逃亡不知所在。其弟右谷蠡王於除鞬自立為單于，將右溫禺鞬王、骨都侯已下眾數千人，止蒲類海，遣使款塞。大將軍竇憲上書，立於除鞬為北單于，朝廷從之。四年（九十二年），遣耿夔即授璽綬，賜玉劍四具，羽蓋一駟，使中郎將任尚持節衛護屯伊吾，如南單于故事。方欲輔歸北庭，會竇憲被誅。五年（九十三年），於除鞬自畔還北，漢和帝遣將兵長史王輔以千餘騎與任尚共追誘將還斬之，破滅其眾。
## 據
* 《後漢書·南匈奴列傳》
分類:匈奴本紀
優留單于

**優留單于**，北匈奴單于。

章和元年（八十七年），鮮卑入左地擊北匈奴，大破之，斬優留單于，取其匈奴皮而還。北庭大亂，屈蘭、儲卑、胡都須等五十八部，口二十萬，勝兵八千人，詣雲中、五原、朔方、北地降。章和二年（八十八年）正月，骨都侯等復共立單于異母兄右賢王為單于，其人以兄弟爭立，並各離散。
## 據
* 《後漢書·南匈奴列傳》
分類:匈奴本紀
宋昭公杵臼

**宋昭公**，子姓，諱**杵臼**，乃春秋時宋之第二十三君。成公之子也。

成公十七年（魯文公七年）薨，昭公即位。昭公將去羣公子，戴公玄孫司馬樂豫曰：「不可。公族，公室之枝葉也，若去之，則本根無所庇蔭矣。葛藟猶能庇其本根，故君子以為比，況國君乎？此諺所謂『庇焉而縱尋斧焉』者也。必不可，君其圖之。親之以德，皆股肱也，誰敢攜貳？若之何去之？」不聽。穆、襄之族率國人以攻公，殺公孫固、公孫鄭於公宮。六卿和公室。六卿：公子成、公孫友、樂豫、鱗矔、公子蕩、華御。史記曰：成公弟禦殺太子及大司馬公孫固而自立為君。宋人共殺君禦而立成公少子杵臼。秋八月，以晉靈公立故，公會魯、齊、衛、陳、鄭、許、曹諸侯、晉大夫趙盾盟於扈。

昭公元年（魯文公八年）秋八月，周襄王崩，頃王立。襄夫人，襄王之姊也，公不禮焉。夫人因戴氏之族，華、樂、皇皆戴族，殺襄公之孫孔叔、公孫鍾離、大司馬公子卬，皆昭公黨。司城蕩意諸奔魯。二年（魯文公九年）春三月，楚伐鄭，華督孫華耦會晉、魯、衛、許諸侯之大夫救鄭，不及楚師。三年（魯文公十年）冬，狄侵宋，陳共公、鄭穆公會楚穆王於息。遂及蔡莊侯次於厥貉，將以伐宋。宋逆楚穆王，勞且聽命，遂道以田孟諸。公為右盂，鄭穆公為左盂。盂，田獵陳名。期思公復遂為右司馬，子朱及文之無畏為左司馬，命夙駕載燧。公違命，無畏抶其僕以徇。四年（魯文公十一年）秋，魯公子遂來聘，言蕩意諸而復之。宋敗長翟緣斯於長丘。七年（魯文公十四年）春，頃王崩，匡王立。夏六月，公會魯、陳、衛、鄭、許、曹諸侯、晉趙盾同盟於新城，以陳、鄭、宋服，且謀納邾捷菑。秋七月，諸侯之師納捷菑於邾，弗克納。九月，宋卿高哀奔魯，不義昭公而出。楚莊王即位。八年（魯文公十五年）春三月，司馬華耦如魯盟。冬十一月，公會晉、衛、蔡、陳、鄭、許、曹諸侯盟於扈，謀伐齊。九年（魯文公十六年），昭公無道，國人不附。襄夫人將待昭公出獵孟諸而殺之。公知之，盡以寳行。蕩意諸曰：「盍適諸侯？」公曰：「不能其大夫至於君祖母以及國人，諸侯誰納我？且既為人君，而又為人臣，不如死。」盡以其寳賜左右。冬十一月，公將出獵孟諸，未至，夫人使帥甸（史記作衛伯）攻而殺之。蕩意諸死之。諡曰昭，昭公庶弟鮑立，是為文公。
## 據
* 《左氏春秋·文公》
* 《史記·宋微子世家》
分類:宋公世家
鄭靈公

**鄭靈公**，姬姓，諱**夷**，乃周時鄭之第十君。穆公之太子也。

穆公二十二年（魯宣公三年）薨，子夷立，是為靈公。靈公元年（魯宣公四年）春，楚獻黿於靈公。公子歸生、公子宋將朝靈公，公子宋之食指動，謂公子歸生曰：「他日指動，必食異物。」及入，見靈公進黿羹，公子宋笑曰：「果然。」靈公問其笑故，具告靈公。靈公召之，獨弗予羹。公子宋怒，染其指，嘗之而出。公怒，欲殺公子宋。公子宋與公子歸生謀先。夏六月，公子歸生弒靈公，鄭人欲立靈公弟去疾，去疾讓曰：「必以賢，則去疾不肖；必以順，則公子堅長。」堅者，靈公庶弟，去疾之兄也。於是乃立堅，是為襄公。靈公，初諡幽。襄公六年（魯宣公十年），改葬之，諡曰靈。
## 據
* 《左氏春秋·宣公》
* 《史記·鄭世家》
分類:鄭公世家
鄭僖公

**鄭僖公**，姬姓，諱**髠頑**，《史記》作**惲**，乃周時鄭之十五君。成公之太子也。

成公三年（魯成公九年）秋，成公如晉，晉執諸銅鞮。四年（魯成公十年）三月，公子班聞公孫申之謀立公子繻，國人殺繻，立太子髠頑。公子班出奔許。夏五月，晉釋成公歸。十一年（魯成公十七年）夏五月，太子髠頑、侯獳為質於楚。十四年（魯襄公二年）公薨，僖公即位，於是公子喜當國，攝君事，公子騑為政，為正卿。公子發為司馬。晉師侵鄭，諸大夫欲從晉。公子騑曰官命未改。秋七月，晉、魯、宋、衛、曹、邾諸侯之大夫會於戚謀城虎牢，以偪鄭。冬，復會於戚，遂城虎牢，鄭成。僖公元年（魯襄公三年），公朝晉。夏六月，公會周單子及晉、魯、宋、衛、莒、邾、齊諸侯同盟於雞澤。三年（魯襄公五年），公使公子發聘於魯。秋公會晉、魯、宋、陳、衛、曹、莒、邾、滕、薛、齊、吳、鄫諸侯於戚會吳且戍陳。冬，楚伐陳。公會晉、魯、宋、衛、曹、齊諸侯會於城棣，以救陳。五年（魯襄公七年），公子騑朝僖公，僖公不禮。楚伐陳，諸侯會於鄬以救之。公如會，及鄵，公子騑使賊夜弒公，史記曰使廚人藥殺僖公，而以瘧疾赴於諸侯，曰「僖公暴病卒」。太子喜立，是為簡公。明年夏，葬僖公。
## 據
* 《左氏春秋》
* 《史記·鄭世家》
分類:鄭公世家
鄭悼公

**鄭悼公**，姬姓，諱**費**，《史記》作**沸**，乃周時鄭之十二君。襄公之子也。

襄公十八年（魯成公四年）薨，悼公即位。是年冬，公孫申帥師疆許田。許敗諸展陂，公伐許，取鉏任、冷敦之田。悼公元年（魯成公五年）許愬鄭於楚，公如楚，訟不勝，楚執皇戍、穆公子子國（公子發），史記言公弟睔為楚囚。公歸，使請成於晉。秋，公及晉趙同盟於垂棘。睔私於楚司馬子反，子反言歸睔於鄭。冬十一月，周定王崩，簡王立。十二月以鄭服故，公會晉、魯、齊、宋、衛、曹、邾、杞諸侯同盟於蟲牢。二年（魯成公六年）楚伐鄭，晉兵來救。公如晉，拜成。夏六月，公薨。弟睔立，是為成公。
## 據
* 《左氏春秋·成公》
* 《史記·鄭世家》
分類:鄭公世家
晉襄公

**晉襄公**，姬姓，諱**驩**，《史記》作歡，乃春秋時晉之第二十五君。文公之子，母曰偪姞。

文公九年（魯僖公三十二年）公薨，襄公即位。是歲，鄭文公亦薨。鄭人或賣其國於秦，秦穆公發兵往襲鄭。十二月，秦兵過我郊。元年（魯僖公三十三年）春，秦師過周，無禮，王孫滿譏之。兵至滑，鄭賈人弦高將市於周，遇之，以十二牛勞秦師。秦師驚而還，滅滑而去。先軫曰：「秦違蹇叔，而以貪勤民，天奉我也。奉不可失，敵不可縱。縱敵患生，違天不祥。必伐秦師。」欒枝曰：「未報秦施，而伐其師，其為死君乎？」先軫曰：「秦不哀吾喪，而伐吾同姓，秦則無禮，何施之為？吾聞之，一日縱敵，數世之患也。謀及子孫，可謂死君乎？」遂發命，遽興姜戎。公墨衰絰，梁弘禦戎，萊駒為右。夏四月，敗秦師於殽，獲百里孟明視、西乞術、白乙丙以歸，遂墨以葬文公。晉於是始墨。文公夫人文嬴秦女，謂襄公曰：「秦欲得其三將戮之。」公許，遣之。先軫聞之，謂襄公曰：「患生矣。」軫乃追秦將。秦將渡河，已在船中，頓首謝，卒不反。秋，狄伐晉及箕。八月，公敗狄於箕，郤缺獲白狄子，先軫死之。冬，及陳、鄭伐許，討其貳於楚也。以蔡即楚故，陽處父侵蔡。楚鬬勃救之，晉師歸。

文公之季年，衛成公不朝晉，而侵鄭。二年（魯文公元年）夏四月，公既祥，使告於諸侯而伐衛，及南陽，先且居曰：「傚尤，禍也。請君朝王，臣從師。」公朝王於溫，先且居、胥臣伐衛。五月，圍戚，取之，獲孫昭子。衛告於陳，陳共公曰：「更伐之，我辭之。」衛大夫孔達伐晉，秋，疆戚田。三年（魯文公二年）春，秦使孟明伐晉，戰於彭衙，秦師敗績。夏四月，陽處父及魯文公盟。晉以不朝討魯，魯文公來使陽處父盟以恥之。六月，士縠盟諸侯於垂隴，討衛故。陳為衛請成於晉，執孔達以説。冬，先且居會諸侯大夫伐秦，取汪及彭衙而還。四年（魯文公三年）春。會諸侯之師伐沈，沈潰。夏五月，秦穆公大興兵伐晉，度河，取王官及郊，封殽屍而去。晉恐，不敢出，遂城守。秋，楚圍江，先僕伐楚以救江。冬，以江故告於周，王叔桓公、陽處父伐楚，以救江。十二月，魯文公來，公及魯文公盟。陽處父之盟，懼無禮於魯，請改盟故。五年（魯文公四年）春，歸孔達於衛。夏，衛成公來拜，曹共公來會正。秋，公伐秦，圍邢、新城，報王官役也。六年（魯文公五年）冬，陽處父聘於衛，趙衰、欒枝、先且居、胥臣皆卒。七年（魯文公六年）春，蒐於夷舍二軍。文公時，作五軍，今舍二軍，復三軍之制。使狐射姑將中軍，趙盾佐之，陽處父改蒐於董，謂趙盾能，易中軍。盾始為政。秋八月，公薨，諡曰襄，太子夷臯立，是為靈公。
## 據
* 《左氏春秋》
* 《史記·晉世家》
分類:晉公世家
楚穆王

**楚穆王**，羋姓，熊氏，諱**商臣**，乃春秋時楚王，成王之太子也。

初，成王將以商臣為太子，語令尹子上。子上曰：「君之齒未也，而又多內寵，絀乃亂也。楚國之舉常在少者。且商臣蜂目而豺聲，忍人也，不可立也。」王不聽，立之。後又欲立子職而絀太子商臣。商臣聞而未審也，告其傅潘崇曰：「何以得其實？」崇曰：「饗王妹江羋而勿敬也。」商臣從之。江羋怒曰：「宜乎王之欲殺若而立職也。」商臣告潘崇曰：「信矣。」崇曰：「能事之乎？」曰：「不能。」「能亡去乎？」曰：「不能。」「能行大事乎？」曰：「能。」成王四十六年（魯文公元年）冬十月，商臣以宮衛兵圍成王。成王請食熊蹯而死，不聽。丁未，成王自絞殺。諡之曰靈，不瞑，曰成，乃瞑。商臣自立，是為穆王。

穆王立，以其太子宮予潘崇，使為太師，掌國事。穆王二年（魯文公三年）楚圍江，晉伐楚以救江。冬，晉告於周，周及晉伐楚，門於方城而還。三年（魯文公四年），楚滅江。四年（魯文公五年）滅六。冬，滅蓼。六、蓼，臯陶之後。七年（魯文公八年），周襄王崩，頃王立。八年（魯文公九年）王師於狼淵以伐鄭，鄭及楚平。夏，侵陳，克壺邱。秋，公子朱伐陳，陳人敗之，獲公子茷。陳懼及楚平。冬，使越椒如魯聘。九年（魯文公十年），鬬宜申與仲歸謀弒王，王殺宜申及仲歸。秋，陳共公、鄭穆公會王於息，遂及蔡莊侯次於厥貉，將以伐宋。宋逆王，遂導以田孟諸。十年（魯文公十一年）伐麇十一年（魯文公十二年）羣舒叛，楚執舒子平及宗子遂圍巢。十二年（魯文公十三年）王薨，諡曰穆，子莊王侶立。
## 據
* 《左氏春秋·文公》
* 《史記·楚世家》
分類:楚世家
韓貞子

**韓貞子**，世本作**韓平子**，姬姓，韓氏，諱**須**，春秋之晉臣，宣子起之子也。

韓宣子四子：須、叔禽、叔椒、子羽。須，起之門子也。周禮云，公卿之子入王端之左，教之以六藝，謂之門子。又曰，其正室，皆謂之門子。須為公族大夫，事平公。平公十八年（魯昭公二年）須如齊，逆少姜。宣子卒，子須代立為貞子。貞子徙居平陽。

韓平子問於叔向曰：「剛與柔孰堅？」對曰：「臣年八十矣，齒再墮而舌尚存，老聃有言曰：『天下之至柔，馳騁乎天下之至堅。』又曰：『人之生也柔弱，其死也剛強；萬物草木之生也柔脆，其死也枯槁。因此觀之，柔弱者生之徒也，剛強者死之徒也。』夫生者毀而必復，死者破而愈亡；吾是以知柔之堅於剛也。」平子曰：「善哉！然則子之行何從？」叔向曰：「臣亦柔耳，何以剛為？」平子曰：「 柔無乃脆乎？」叔向曰：「柔者紐而不折，廉而不缺，何為脆也？天之道，微者勝，是以兩軍相加，而柔者克之；兩仇爭利，而弱者得焉。《易》曰：『天道虧滿而益謙，地道變滿而流謙，鬼神害滿而福謙，人道惡滿而好謙。』夫懷謙不足之柔弱，而四道者助之，則安往而不得其誌乎？」平子曰：「善！」

貞子卒，子簡子不信代。
## 據
* 《史記·韓世家》
* 《左氏春秋·昭公》
* 《說苑·卷十·敬慎》
分類:韓王世家
楚武王

**楚武王**，羋姓，熊氏，諱**通**，《楚居》作**絬**，霄敖之子也，乃周時楚之初代王。

《史記》作其兄蚡冒在位十七年卒，通弒其子而代立。《楚居》作蚡冒後，霄敖立，霄敖後，武王立。

熊通十九年，魯隱公即位。二十一年（魯隱公三年）周平王崩，桓王立。三十五年（魯桓公六年）楚侵隨，使薳章求成。三十七年（魯桓公八年）武王合諸侯於沈鹿，黃、隨不會，使薳章讓黃，楚伐隨，隨及我平，乃盟而還。楚伐隨，曰：「我蠻夷也，欲觀中國之政，請王室尊吾號。」隨為之請，王室不聽，熊通怒曰：「吾先鬻熊，文王之師也。早終。成王舉我先公，乃以子男田令居楚，蠻夷皆率服，而王不加位，我自尊耳。」乃自立為武王，始開濮地而有之。

三十八年（魯桓公九年）楚圍鄧鄾邑，敗鄧師，鄾潰。四十年（魯桓公十一年）楚將盟貳、軫，鄖人將與隨、絞、州、蓼伐楚師，楚敗諸蒲騷，及貳、軫盟。四十一年（魯桓公十二年），伐絞，大敗之，為城下之盟而還。伐絞之役，羅人欲伐楚。四十二年（魯桓公十三年），伐羅，楚師敗績，屈瑕縊，羣帥囚於冶父以聽刑。王曰：「孤之罪也」。皆免之。四十四年（魯桓公十五年）周桓王崩，莊王立。周召隨侯，數以立楚為王。楚怒，以隨背己，伐隨。五十一年（魯莊公四年），王荊屍，授師孑焉，以伐隨。荊亦楚號，屍陳也，更為楚陳兵之法。將齊，入告夫人鄧曼曰：「余心蕩。」鄧曼歎曰：「王祿盡矣。盈而蕩，天之道也。先君其知之矣，故臨武事，將發大命，而蕩王心焉。若師徒無虧，王薨於行，國之福也。」王遂行，春三月，王薨於樠木之下。令尹鬬祁、莫敖屈重除道、梁溠，營軍臨隨。隨懼，行成。屈重入盟，且請為會於漢汭，而還。濟漢而後發喪，在位五十一年。子熊貲立為文王。
## 據
* 《左氏春秋·桓公》
* 《史記·楚世家》
分類:楚世家
楚文王

**楚文王**，羋姓，熊氏，諱**貲**，武王之子也，乃春秋時楚之二代王。

武王五十一年（魯莊公四年）薨，子熊貲立為文王。文王二年（魯莊公六年），楚伐申，自申還，過鄧，鄧人曰「楚王易取」，鄧侯不許也。楚伐鄧。

説苑曰：楚文王伐鄧，使王子革、王子靈共捃菜。二子出采，見老丈人載畚，乞焉，不與，搏而奪之。王聞之，令皆拘二子，將殺之。大夫辭曰：「取畚信有罪，然殺之非其罪也，君若何殺之?」言卒，丈人造軍而言曰：「鄧為無道，故伐之，今君公之子搏而奪吾畚，無道甚於鄧。」呼天而號。君聞之，群臣恐。君見之，曰：「討有罪而橫奪，非所以禁暴也；恃力虐老，非所以教幼也；愛子棄法，非所以保國也；私二子，非所以從政也，丈人舍之矣。謝之軍門之外耳。」

淮南子曰：楚文王好服獬冠，楚國效之。又曰文王汚膺，鮑申傴背。以成楚國之治。

説苑曰：文王得如黃之狗，箘簬之矰，畋於雲夢，二月不反，得舟之姬，期年不聽朝。保申諫曰：「先王卜以臣為保，吉。今王罪當笞。」匍伏將笞王。王曰：「不榖託於諸侯矣，願請無笞。」保申曰：「臣承先王之命，無敢廢。王不受笞，是廢先王之命也。」王曰：「敬諾。」乃席王，王伏，束細箭五十，跪而加之王背。如此者再，王曰：「有笞之名一也，遂致之。」保申曰：「臣聞之君子恥之，小人痛之。恥之不變，痛之何益。」保申趨出，欲自流。王曰：「此不穀之過，保何罪。」乃變行從，保申殺如黃之狗，折箘簬之矰，逐舟之姬，務治乎楚。

六年（魯莊公十年）王伐息，蔡救息，楚敗蔡師於莘，以蔡哀侯歸，已而釋之。楚彊，陵江漢閒小國，小國皆畏之。八年（魯莊公十二年），周莊王崩，僖王立。初，蔡哀侯繩息媯以語王，王如息，以食入享，遂滅息，以息媯歸。十年（魯莊公十四年），文王以息媯故，伐蔡，入之。十一年，齊桓公始霸，楚亦始大。十二年（魯莊公十六年），伐鄭，及櫟。伐鄧，滅之。十三年（魯莊公十七年）周僖王崩，惠王立。十四年（魯莊公十八年），閻敖之族為亂。冬，巴人因之，以伐楚。十五年（魯莊公十九年），王禦巴師，大敗於津，還，大夫鬻拳弗納，遂伐黃。敗黃師於踖陵，還及湫，有疾。夏六月，文王薨，葬夕室，子熊囏立為堵敖。史記世家誤作在位十三年。
## 據
* 《左氏春秋·莊公》
* 《史記·楚世家》
分類:楚世家
衛宣公

**衛宣公**，姬姓，諱**晉**，乃春秋時衛之第十五君。莊公之子，桓公之弟也。

桓公十六年（魯隱公四年），州吁殺桓公，州吁如陳，石碏使右宰醜涖殺州吁於濮。迎桓公弟晉於邢，而立之，是為宣公。宣公元年（魯隱公五年）秋，以衛亂，郕侵衛故，衛師入郕。四年（魯隱公八年），齊僖公將平宋、衛於鄭。春，公及宋殤公遇於垂，齊人卒平宋、衛於鄭。秋七月，公及宋殤公、齊僖公會於溫，盟於瓦屋。六年（魯隱公十年）宋殤公不王，鄭以王命伐宋。秋七月，衛及宋人入鄭，蔡人從之伐戴。鄭莊公圍戴，克之，取宋、衛、蔡三國師。七年，魯弒其君隱公。九年，宋督弒其君殤公，及孔父。十年（魯桓公三年）夏，公及齊僖公胥命於蒲，申約言以相命，而不㰱血也。晉曲沃莊伯弒其君哀侯。十一年（魯桓公五年）夏，衛及陳、蔡從周桓王伐鄭。十四年（魯桓公七年）秋，衛及齊、鄭伐盟、向，盟、向二邑求成於鄭而背之故。十七年（魯桓公十年）秋，魯桓公會公於桃邱，弗遇。冬十二月，公、齊僖公、鄭莊公戰魯於郎。十八年（魯桓公十一年）春正月，衛及齊、鄭、宋盟於惡曹。夏，鄭祭仲立公子突，鄭昭公來奔。

初，宣公愛夫人夷姜，夷姜生子伋，以為太子，而令右公子傅之。右公子為太子取齊女，未入室，而宣公見所欲為太子婦者好，說而自取之，更為太子取他女。宣公得齊女，生子壽、子朔，令左公子傅之。太子伋母死，宣公正夫人與朔共讒惡太子伋。宣公自以其奪太子妻也，心惡太子，欲廢之。及聞其惡，大怒，乃使太子伋於齊而令盜遮界上殺之，與太子白旄，而告界盜見持白旄者殺之。且行，子朔之兄壽，太子異母弟也，知朔之惡太子而君欲殺之，乃謂太子曰：「界盜見太子白旄，即殺太子，太子可毋行。」太子曰：「逆父命求生，不可。」遂行。壽見太子不止，乃盜其白旄而先馳至界。界盜見其驗，即殺之。壽已死，而太子伋又至，謂盜曰：「所當殺乃我也。」盜並殺太子伋，以報宣公。宣公乃以子朔為太子。十九年（魯桓公十二年）冬十一月，公薨。太子朔立為惠公。惠公元年（魯桓公十三年）葬，諡曰宣。
## 子
*夷姜所出：
**伋（急子）
**黔牟
**頑，烝宣姜，生申、燬。
*宣姜所出：
**壽
**朔
## 據
* 《左氏春秋》
* 《史記·衛康叔世家》
分類:衛公世家
韓簡子

**韓簡子**，姬姓，韓氏，諱**不信**，趙世家作**不佞**，字**伯音**，春秋之晉臣，宣子起之孫，貞子須之子也。

韓簡子事晉定公，定公二年（魯昭公三十二年），周敬王使來請城成周，魏舒使不信對曰：「天子有命，敢不奉承以奔告於諸侯，遲速衰序，於是焉在。」冬十一月，魏舒及不信如京師，合魯仲孫何忌、齊高張、宋仲幾、衛世叔申、鄭國參、曹、莒、薛、杞、小邾諸侯之大夫於狄泉，尋盟，且令城成周。不信與荀寅相惡。十五年（魯定公十三年）荀寅、士吉射逐趙鞅。十一月，荀躒、韓不信、魏曼多奉晉定公命以伐荀寅、士吉射，不克。荀寅、士吉射反伐公，公擊之，荀寅、士吉射敗走。丁未，二子奔朝歌。韓不信、魏曼多以趙氏為請，十二月辛未，趙鞅入於絳，盟於公宮。不信卒，諡曰簡。子庚代，是為莊子。
## 據
* 《史記·韓世家》
* 《左氏春秋》
分類:韓王世家
烏達鞮侯單于

**烏達鞮侯單于**，乃匈奴單于也。姓攣鞮氏，名**烏達鞮侯**，呼都而尸道皋若鞮單于輿之子。

漢光武帝建武二十二年（四十六年），呼都而尸道皋若鞮單于卒，子左賢王烏達鞮侯立為單于。烏達鞮侯復卒，弟左賢王蒲奴立為單于。
## 據
* 《後漢書·南匈奴列傳》
分類:匈奴本紀
呼都而尸道皋若鞮單于

**呼都而尸道皋若鞮單于**，乃匈奴單于也。姓攣鞮氏，名**輿**，呼韓邪單于之子。

新天鳳五年（十八年）烏累若鞮單于卒，弟左賢王輿立，為呼都而尸道皋若鞮單于。匈奴謂孝曰「若鞮」。自呼韓邪後，與漢親密，見漢諡帝為「孝」，慕之，故皆為「若鞮」。

呼都而尸單于輿既立，貪利賞賜，遣大且渠奢與云女弟須卜當于居次子醯櫝王俱奉獻至長安。王莽遣和親侯歙與奢等俱至制虜塞下，與須卜云、當會，因以兵迫脅，將至長安。云、當小男從塞下得脫，歸匈奴。當至長安，莽拜為須卜單于，欲出大兵以輔立之。兵調度亦不合，而匈奴愈怒，並入北邊，北邊由是壞敗。會當病死，莽以其庶女陸逯任妻後安公奢，所以尊寵之甚厚，終為欲出兵立之者。會漢兵誅莽，云、奢亦死。

更始二年（二十四年）冬，漢遣中郎將歸德侯颯、大司馬護軍陳遵使匈奴，授單于漢舊制璽綬，王侯以下印綬，因送云、當餘親屬貴人從者。單于輿驕，謂遵、颯曰：「匈奴本與漢為兄弟，匈奴中亂，孝宣皇帝輔立呼韓邪單于，故稱臣以尊漢。今漢亦大亂，為王莽所篡，匈奴亦出兵擊莽，空其邊境，令天下騷動思漢，莽卒以敗而漢復興，亦我力也，當復尊我！」遵與相牚距，單于終持此言。其明年夏，還。會赤眉入長安，更始帝敗。

漢光武帝建武初，彭寵反畔於漁陽，單于與共連兵，因復權立盧芳，使入居五原。建武六年（三十年），漢始令歸德侯劉颯使匈奴，匈奴亦遣使來獻，漢復令中郎將韓統報命，賂遺金幣，以通舊好。而單于驕踞，自比冒頓，對使者辭語悖慢，帝待之如初。初，使命常通，而匈奴數與盧芳共侵北邊。九年（三十三年），遣大司馬吳漢等擊之，經歲無功，而匈奴轉盛，鈔暴日增。十三年（三十七年），遂寇河東，州郡不能禁。於是漸徙幽、并邊人於常山關、居庸關已東，匈奴左部遂復轉居塞內。朝廷患之，增緣邊兵郡數千人，大築亭候，修烽火。匈奴聞漢購求盧芳，貪得財帛，乃遣芳還降，望得其賞。而芳以自歸為功，不稱匈奴所遣，單于復恥言其計，故賞遂不行。由是大恨，入寇尤深。二十年（四十四年），遂至上黨、扶風、天水。二十一年（四十五年）冬，復寇上谷、中山，殺略鈔掠甚眾，北邊無復寧歲。單于弟右谷蠡王伊屠知牙師以次當為左賢王。左賢王即是單于儲副。單于欲傳其子，遂殺知牙師。知牙師者，王昭君之子也。烏珠留若鞮單于之子比見知牙師被誅，出怨言曰：「以兄弟言之，右谷蠡王次當立；以子言之，我前單于長子，我當立。」遂內懷猜懼，庭會稀闊。單于疑之，乃遣兩骨都侯監領比所部兵。二十二年（四十六年），呼都而尸道皋若鞮單于卒，子左賢王烏達鞮侯立為單于。烏達鞮侯復卒，弟左賢王蒲奴立為單于。
## 據
* 《漢書·卷九十四下·匈奴傳第六十四下》
* 《後漢書·卷八十九·南匈奴列傳第七十九》
分類:匈奴本紀
蒲奴單于

**蒲奴單于**，乃北匈奴單于也。姓攣鞮氏，名**蒲奴**，呼都而尸道皋若鞮單于之子。

漢光武帝建武二十二年（四十六年），呼都而尸道皋若鞮單于卒，子左賢王烏達鞮侯立為單于。復卒，左賢王蒲奴立為單于。烏珠留若鞮單于之子比不得立，既懷憤恨。而匈奴中連年旱蝗，赤地數千里，草木盡枯，人畜飢疫，死耗太半。蒲奴單于畏漢乘其敝，乃遣使詣漁陽求和親。於是遣中郎將李茂報命。而比密遣漢人郭衡奉匈奴地圖，二十三年（四十七年），詣西河太守求內附。兩骨都侯頗覺其意，會五月龍祠，因白蒲奴單于，言薁鞬日遂夙來欲為不善，若不誅，且亂國。時比弟漸將王在蒲奴單于帳下，聞之，馳以報比。比懼，遂斂所主南邊八部眾四五萬人，待兩骨都侯還，欲殺之。骨都侯且到，知其謀，皆輕騎亡去，以告蒲奴單于。蒲奴單于遣萬騎擊之，見比眾盛，不敢進而還。

二十四年（四十八年）春，比自立為呼韓邪單于。二十五年（四十九年）春，遣弟左賢王莫將兵萬餘人擊蒲奴單于弟薁鞬左賢王，生獲之。又破北單于帳下，并得其眾合萬餘人，馬七千匹、牛羊萬頭。蒲奴單于震怖，卻地千里。北部薁鞬骨都侯與右骨都侯率眾三萬餘人來歸南單于。

二十六年（五十年）夏，南單于所獲北虜薁鞬左賢王將其眾及南部五骨都侯合三萬餘人畔歸，去北庭三百餘里，共立薁鞬左賢王為單于。月餘日，更相攻擊，五骨都侯皆死，左賢王遂自殺，諸骨都侯子各擁兵自守。冬，前畔五骨都侯子復將其眾三千人歸南部，蒲奴單于使騎追擊。悉獲其眾。南單于遣兵拒之，逆戰不利。於是復詔單于徙居西河美稷。

南單于既居西河，亦列置諸部王，助為扞戍。使韓氏骨都侯屯北地，右賢王屯朔方，當于骨都侯屯五原，呼衍骨都侯屯雲中，郎氏骨都侯屯定襄，左南將軍屯鴈門，栗籍骨都侯屯代郡，皆領部眾為郡縣偵羅耳目。蒲奴單于惶恐，頗還所略漢人，以示善意。鈔兵每到南部下，還過亭候，輒謝曰：「自擊亡虜薁鞬日逐耳，非敢犯漢人也。」

二十七年（五十一年），蒲奴單于遂遣使詣武威求和親，光武帝告武威太守勿受其使。二十八年（五十二年），北匈奴復遣使詣闕，貢馬及裘，更乞和親，并請音樂，又求率西域諸國胡客與俱獻見。三十一年（五十五年），北匈奴復遣使，光武帝乃璽書報答，賜以綵繒，不遣使者。

## 據
* 《後漢書·卷八十九·南匈奴列傳第七十九》
分類:匈奴本紀
䤈落尸逐鞮單于

**䤈落尸逐鞮單于**，乃南匈奴單于。姓攣鞮氏，名比，呼韓邪單于之孫，烏珠留若鞮單于之子也。

呼都而尸道皋若鞮單于時，以比為右薁鞬日逐王，部領南邊及烏桓。右谷蠡王伊屠知牙師被誅，比出怨言曰：「以兄弟言之，右谷蠡王次當立；以子言之，我前單于長子，我當立。」遂內懷猜懼，庭會稀闊。單于疑之，乃遣兩骨都侯監領比所部兵。漢光武帝建武二十二年（四十六年），呼都而尸道皋若鞮單于卒，子左賢王烏達鞮侯立為單于。復卒，弟左賢王蒲奴立為單于。比不得立，既懷憤恨。而匈奴中連年旱蝗，赤地數千里，草木盡枯，人畜飢疫，死耗太半。比密遣漢人郭衡奉匈奴地圖，二十三年（四十七年），詣西河太守求內附。兩骨都侯頗覺其意，會五月龍祠，因白蒲奴單于，言薁鞬日遂夙來欲為不善，若不誅，且亂國。時比弟漸將王在單于帳下，聞之，馳以報比。比懼，遂斂所主南邊八部眾四五萬人，待兩骨都侯還，欲殺之。骨都侯且到，知其謀，皆輕騎亡去，以告蒲奴單于。蒲奴單于遣萬騎擊之，見比眾盛，不敢進而還。二十四年（四十八年）春，八部大人共議立比為呼韓邪單于，以其大父嘗依漢得安，故欲襲其號。於是款五原塞，願永為蕃蔽，扞禦北虜。帝用五官中郎將耿國議，乃許之。其冬，比自立為**呼韓邪單于**。

二十五年（四十九年）春，遣弟左賢王莫將兵萬餘人擊北單于弟薁鞬左賢王，生獲之；又破北單于帳下，并得其眾合萬餘人，馬七千匹、牛羊萬頭。北單于震怖，卻地千里。北部薁鞬骨都侯與右骨都侯率眾三萬餘人來歸南單于，南單于復遣使詣闕，奉藩稱臣，獻國珍寶，求使者監護，遣侍子，修舊約。

二十六年（五十年），漢遣中郎將段郴、副校尉王郁使南單于，立其庭，去五原西部塞八十里。南單于乃延迎使者。單于伏稱臣，郴等反命，詔乃聽南單于入居雲中。遣使上書，獻駱駞二頭，文馬十匹。秋，南單于遣子入侍，奉奏詣闕。詔賜單于冠帶、衣裳、黃金璽，黃金、錦繡、繒布萬匹，絮萬斤，樂器鼓車，棨戟甲兵，飲食什器。又轉河東米糒二萬五千斛，牛羊三萬六千頭，以贍給之。令中郎將置安集掾吏將弛刑五十人，持兵弩隨單于所處，參辭訟，察動靜。單于歲盡輒遣奉奏，送侍子入朝，中郎將從事一人將領詣闕。漢遣謁者送前侍子還單于庭，交會道路。元正朝賀，拜祠陵廟畢，漢乃遣單于使，令謁者將送，賜綵繒千匹，錦四端，金十斤，太官御食醬及橙、橘、龍眼、荔支；賜單于母及諸閼氏、單于子及左右賢王、左右谷蠡王、骨都侯有功善者，繒綵合萬四。歲以為常。

匈奴俗，歲有三龍祠，常以正月、五月、九月戊日祭天神。南單于既內附，兼祠漢帝，因會諸部，議國事，走馬及駱駞為樂。冬，前畔五骨都侯子復將其眾三千人歸南部，北單于使騎追擊。悉獲其眾。南單于遣兵拒之，逆戰不利。於是復詔單于徙居西河美稷，因使中郎將段郴及副校尉王郁留西河擁護之，為設官府、從事、掾史。令西河長史歲將騎二千，弛刑五百人，助中郎將衛護單于，冬屯夏罷。自後以為常，及悉復緣邊八郡。

南單于既居西河，亦列置諸部王，助為扞戍。使韓氏骨都侯屯北地，右賢王屯朔方，當于骨都侯屯五原，呼衍骨都侯屯雲中，郎氏骨都侯屯定襄，左南將軍屯鴈門，栗籍骨都侯屯代郡，皆領部眾為郡縣偵羅耳目。二十九年（五十三年），賜南單于羊數萬頭。三十一年（五十五年），單于比立九年薨，中郎將段郴將兵赴弔，祭以酒米，分兵衛護之。比弟左賢王莫立為丘浮尤鞮單于。
## 子
*䤈僮尸逐侯鞮單于 適
*湖邪尸逐侯鞮單于 長
*休蘭尸逐侯鞮單于 屯屠何
## 據
* 《後漢書·卷八十九·南匈奴列傳第七十九》
分類:匈奴本紀
魏襄子

**魏襄子**，姬姓，魏氏，諱**曼多**，史記作**侈**、**哆**、**多**，春秋之晉臣，魏舒之孫，魏取之子也。

魏襄子事晉定公，定公十五年（魯定公十三年）秋七月，范氏、中行氏伐趙氏之宮，趙鞅奔晉陽。晉人圍之，范臯夷無寵於范吉射，而欲為亂於范氏。梁嬰父嬖於荀躒，荀躒欲以為卿．韓不信與荀寅相惡，魏曼多亦與范吉射相惡，故五子謀將逐荀寅，而以梁嬰父代之。逐范吉射而以范臯夷代之。荀躒言於晉定公曰：「君命大臣，始禍者死，載書在河，今三臣始禍，而獨逐鞅，刑已不鈞矣。」請皆逐之。十一月，荀躒、韓不信、魏曼多．奉定公命以伐荀寅、范吉射，不克。荀寅、范吉射反伐公，公擊之，荀寅、范吉射敗走。丁未，二子奔朝歌。韓不信、魏曼多以趙氏為請，十二月辛未，趙鞅入於絳，盟於公宮。二十四年（魯哀公七年），晉魏曼多帥師侵衛，以衛不服也。三十年（魯哀公十三年），魏曼多帥師侵衛。曼多卒，諡曰襄。魏駒代立為桓子。世本曰駒為曼多之子，史記曰駒為曼多之孫。
## 據
* 《史記·魏世家》
* 《左氏春秋》
分類:魏王世家
魏武子

**魏武子**，姬姓，魏氏，諱**犫**，春秋之晉臣，畢萬之孫，芒季之子也。

晉文公出亡，從者犫及狐偃、趙衰、顛頡、胥臣。文公四年（魯僖公二十七年），文公蒐於被廬，作三軍，以犫為右。明年，圍曹，入之。初文公過曹，僖負羈饋盤飱置璧。文公令無入曹大夫僖負羈之宮，而免其族報施也。犫及顛頡怒曰：「勞之不圖，報於何有！」爇僖負羈氏。犫傷於胸，公欲殺之，而愛其材，使問，且視之。病，將殺之。犫束胸見使者，曰：「以君之靈，不有寧也。」距躍三百，曲踴三百。乃舍之，殺顛頡以徇。魏犫有嬖妾，無子。犫疾，命子顆曰：「必嫁是。」疾病則曰：「必以為殉。」及卒，顆嫁之，曰：「疾病則亂，吾從其治也。」犫卒，諡曰武，三子：魏顆、魏悼子、呂武子錡。
## 據
* 《史記·魏世家》
* 《左氏春秋》
分類:魏王世家
陳完

**田敬仲完**，媯姓，陳氏，諱**完**，春秋時陳之公子，陳厲公之子也。

蔡人殺陳佗而立厲公，厲公生完。其少也，周史有以《周易》見陳侯者，厲公使筮之，遇《觀》之《否》。曰：「是謂『觀國之光，利用賓於王。』此其代陳有國乎？不在此，其在異國；非此其身，在其子孫。光，遠而自他有耀者也。《坤》，土也；《巽》，風也；《乾》，天也。風為天於土上，山也。有山之材，而照之以天光，於是乎居土上，故曰：『觀國之光，利用賓於王。』庭實旅百，奉之以玉帛，天地之美具焉，故曰：『利用賓於王。』猶有觀焉，故曰其在後乎！風行而著於土，故曰其在異國乎！若在異國，必姜姓也。姜，大嶽之後也。山嶽則配天，物莫能兩大。陳衰，此其昌乎！」懿氏卜妻完，其妻占之，曰：「吉，是謂『鳳皇於飛，和鳴鏘鏘，有媯之後，將育於姜。五世其昌，並於正卿。八世之後，莫之與京。』」齊桓公十四年（魯莊公二十二年），陳人殺宣公太子禦寇。禦寇與完相愛，恐禍及己，完故奔齊。桓公使完為卿。辭曰：「羈旅之臣，幸若獲宥，及於寬政，赦其不閑於教訓，而免於罪戾，弛於負擔，君之惠也，所獲多矣。敢辱高位以速官謗。請以死告。《詩》雲：『翹翹車乘，招我以弓，豈不欲往，畏我友朋。』」使為工正。飲桓公酒，樂。公曰：「以火繼之。」辭曰：「臣卜其晝，未卜其夜，不敢。」卒，諡敬仲，子穉孟夷。
## 據
* 《左氏春秋·莊公》
* 《史記·田敬仲完世家》
分類:田齊世家
陳武子

**陳武子**，媯姓，陳氏，諱**開**，字**子彊**，春秋時齊臣，陳無宇之子。

齊景公三十二年（魯昭公二十六年）公納魯昭公師，及魯師戰於炊鼻。季氏臣冉豎射陳武子，中手，失弓而罵。以告季孫意如，曰：「有君子白晳鬒鬚眉，甚口。」意如曰：「必子彊也，無乃亢諸？」對曰：「謂之君子，何敢亢之？」開卒，諡曰武。弟乞嗣。

晏子春秋曰：公孫接、田開疆、古冶子事景公，以勇力搏虎聞。晏子曰：「君蓄勇力之士也，無長幼之禮，請饋之二桃曰：「三子計功而食。」公孫接曰：「接一搏猏而再搏乳，虎若接之功，可以食桃。」援桃而起。田開疆曰：「吾伏兵而郤三軍者再，開疆之功，可以食桃。」援桃而起。古冶子曰：「吾嘗從君濟於河，黿啣左驂以入砥柱之流。冶逆流百步，順流九里，得黿而殺之，左操驂尾，右挈黿頭，鶴躍而出。若冶之功，可以食桃，二子何不反桃。」抽劍而起。公孫接、田開疆曰：「吾勇不子若，功不子逮，取桃不讓，是貪也；然而不死，無勇也。」皆反其桃，挈領而死。古冶子曰：「二子死之，冶獨生之，不仁；恥人以言，而誇其聲，不義；恨乎所行，不死，無勇。雖然，二子同桃而節，冶專其桃而宜。」亦反其桃，挈領而死。所謂田開疆者，或即武子。
## 據
* 《左氏春秋·莊公》
* 《史記·田敬仲完世家》
* 《晏子春秋·內篇·諫下第二》
分類:田齊世家
衛惠公

**衛惠公**，姬姓，諱**朔**，乃春秋時衛之第十六君。宣公之子也。

宣公烝於夷姜，生急子，屬諸右公子職，為之娶於齊，而美，公取之，是為宣姜。生夀及朔，屬夀於左公子洩。宣姜與朔構急子，公使盜殺夀及急子。宣公十九年（魯桓公十二年）薨，朔立，是為惠公。宋立鄭厲公突多責賂於鄭，鄭不堪命。惠公元年（魯桓公十三年）春二月，魯桓公會紀侯、鄭厲公，及公、齊僖公、宋莊公、燕人戰，宋師、齊師、衛師、燕師敗績。二年（魯桓公十四年）冬十二月，宋以齊、蔡、衛、陳伐鄭。三年（魯桓公十五年）春三月，周桓王崩，莊王立。冬，公會魯、宋、陳於袲，伐鄭，將納鄭厲公，弗克而還。四年（魯桓公十六年）春正月，公會魯、宋、蔡於曹，謀伐鄭。夏，公會魯、宋、蔡、衛伐鄭。冬十一月，左公子洩、右公子職怨公，立公子黔牟。公出奔齊。

公羊曰：天子使守衛朔，而不能使衛小衆，越在岱陰齊。屬負茲，舍不即罪爾。註言：月以朝廟告朔，使衛發小衆，不能使行，走越於齊。託有疾止不就罪也。天子有疾稱不豫，諸侯曰負茲，大夫稱犬馬，士曰負薪。榖梁曰：天子召而不往也。

十一年（魯莊公五年）冬，齊襄公率齊、魯共伐衛，納衛惠公。十二年（魯莊公六年）春正月，周人子突救衛。夏，惠公入，放寗跪於秦，黔牟奔於周，殺左公子洩、右公子職，惠公復立。惠公立三年出亡，亡八年復入。

十八年（魯莊公十二年）周莊王崩，僖王立。二十年（魯莊公十四年）冬，以宋服故，衛會周單伯、齊、宋、鄭於鄄。二十一年（魯莊公十五年）春，復會齊、宋、陳、衛、鄭於鄄，齊桓公始霸。二十二年（魯莊公十六年）夏，鄭侵宋，衛及宋人、齊人伐鄭。冬十二月，鄭成，公會齊、宋、陳、鄭、許、滑、滕諸侯同盟於幽。二十三年（魯莊公十七年），僖王崩，惠王立。二十五年（魯莊公十九年）秋，周王子頹伐惠王，弗克，出奔溫。蘇子奉子頹來奔。惠公怨周之容舍黔牟，衛師、燕師伐周。冬，周惠王奔溫，衛、燕立穨為王。二十六年（魯莊公二十年）春，鄭厲公、虢公醜納惠王，殺子頹。三十一年（魯莊公二十五年）夏五月，公薨，子赤立，是為懿公。
## 據
* 《左氏春秋》
* 《史記·衛康叔世家》
分類:衛公世家
衛殤公

**衛殤公**，姬姓，諱**剽**，史記作**秋**，乃春秋時衛之第二十六君。穆公之孫，子叔黑背之子也。

獻公五年（魯襄公元年）冬，使公孫剽如魯聘。獻公十八年（魯襄公十四年），獻公怒孫林父、寗殖，林父殺羣公子，公出奔齊，齊人以郲寄獻公。國人立公孫剽，是為殤公。孫林父、寗殖相之，以聽命於諸侯。冬，孫林父會晉、魯、宋、鄭、莒、邾諸侯之大夫於戚，謀定衛。殤公封孫文子林父於戚。殤公二年（魯襄公十六年）春三月，公會晉、魯、宋、鄭、曹、莒、邾、薛、杞、小邾諸侯於溴梁。戊寅，寗殖及諸侯大夫盟。三年（魯襄公十七年）石買、孫蒯伐曹，取重丘。四年（魯襄公十八年）夏，晉為曹故，執衛行人石買及孫蒯。冬十月，公會晉、魯、宋、鄭、曹、莒、邾、滕、薛、杞、小邾諸侯，同圍齊。五年（魯襄公十九年）春正月，諸侯盟於祝柯。夏，孫林父、晉欒魴伐齊。六年（魯襄公二十年）夏六月，以齊成故，公會晉、魯、齊、宋、鄭、曹、莒、邾、滕、薛、杞、小邾諸侯盟於澶淵。七年（魯襄公二十一年），晉欒盈亂。春，公會晉、魯、齊、宋、鄭、曹、莒、邾諸侯於商任，錮欒氏。八年（魯襄公二十二年）冬，公會晉、魯、齊、宋、鄭、曹、莒、邾、薛、杞、小邾諸侯於沙隨，復錮欒氏。九年（魯襄公二十三年）秋，齊伐衛，自衛伐晉。十年（魯襄公二十四年）秋八月，公會晉、魯、宋、鄭、曹、莒、邾、滕、薛、杞、小邾諸侯於夷儀，將以伐齊，水，不克。冬，楚伐鄭，以救齊。諸侯還救鄭。十一年（魯襄公二十五年）夏五月，公會諸侯、於夷儀，伐齊。齊已弒莊公，遂與晉平。寗喜與孫林父爭寵相惡，殤公使寗喜攻孫林父。林父奔晉，復求入故衛獻公。晉平公使魏舒、宛沒逆獻公，將使衛與之夷儀。齊崔杼止其帑，以求五鹿。秋七月，以齊成故，諸侯同盟於重丘。八月，獻公入於夷儀。獻公自夷儀使母弟鱄與寗喜言：「茍反，政由寗氏，祭則寡人。」寗喜許之。十二年（魯襄公二十六年）春二月，寗喜殺孫林父子襄，弒殤公，復立獻公。
## 據
* 《左氏春秋·襄公》
* 《史記·衛康叔世家》
分類:衛公世家
宋莊公

**宋莊公**，子姓，諱**馮**，乃春秋時宋之第十六君。穆公之子也。

穆公九年（魯隱公三年），以兄宣公子與夷為嗣，使子馮出居於鄭，穆公薨，與夷即位，是為殤公。殤公元年（魯隱公四年），公子馮出居鄭，鄭人納之。莊公元年（魯桓公二年）春正月，華父督弒殤公，召馮於鄭而立之，是為莊公。十年（魯桓公十一年）春，宋及齊、衛、鄭盟於惡曹。宋雍氏女於鄭莊公，曰雍姞，生厲公突。雍氏宗有寵於公，秋九月，執鄭祭仲，要以立突為鄭君，曰：「不立突，將死。」亦執突而求賂焉。祭仲與宋盟，以突歸而立之。鄭昭公出奔衛，公會陳厲公、魯柔、蔡叔盟於折，公會魯桓公於夫鍾。冬十二月，復會於闞。十一年（魯桓公十二年）魯桓公欲平宋、鄭，秋七月，公及魯桓公、燕人盟於榖丘。八月，又會於虛。冬十一月，又會於龜。公辭平，魯及鄭師伐宋，戰於宋。十二年（魯桓公十三年）春二月，魯桓公會紀侯、鄭厲公，及公、齊僖公、衛惠公、燕人戰，宋師、齊師、衛師、燕師敗績。十三年冬，宋以齊、蔡、衛、陳伐鄭，焚渠門，入及大逵。伐東郊，取牛首。以大宮之椽歸，為盧門（宋城門）之椽。十四年（魯桓公十五年）春三月，周桓王崩，莊王立。鄭厲公出奔蔡，鄭昭公復入。冬，公會魯、衛、陳於袲，伐鄭，納厲公，弗克而還。十五年（魯桓公十六年）春正月，公會魯、蔡、衛於曹。夏四月，公會魯、衛、陳、蔡伐鄭。十六年（魯桓公十七年）秋，邾、宋爭疆，宋及魯、衛伐邾。十九年（魯莊公二年）冬十一月，公薨，諡曰莊。子捷立，是為閔公。明年夏，葬莊公。
## 據
* 《左氏春秋·桓公》
* 《史記·宋微子世家》
分類:宋公世家
宋殤公

**宋殤公**，子姓，諱**與夷**，乃春秋時宋之第十五君。宣公之太子也。

宣公有太子與夷，讓位於其弟和。和即位，是為穆公。穆公九年（魯隱公三年），以與夷為嗣，使子馮出居於鄭，穆公薨，與夷即位，是為殤公。殤公元年（魯隱公四年）春，公及魯隱公遇於清。公之即位也，公子馮出居鄭，鄭人欲納之。及衛州吁弒桓公而立，使告於宋曰：「君若伐鄭以除君害，君為主，敝邑以賦與陳、蔡從，則衛國之願也。」宋許之。故公及陳桓公、蔡人、衛人伐鄭，圍其東門，五日而還。秋，諸侯復伐鄭。公使如魯乞師，魯公子翬帥師會之，敗鄭徒兵而還。二年（魯隱公五年）秋九月，宋取邾田，邾人告於鄭曰：「請君釋憾於宋，敝邑為道。」鄭人以王師會之。伐宋，以報東門之役，入其郛。宋如魯告命。魯隱公將救之，問使者曰：「師何及。」對曰：「未及國。」魯隱公怒，乃止。冬十二月，宋伐鄭，圍長葛。三年（魯隱公六年）秋，取長葛。冬，京師饑，魯使來請糴。四年（魯隱公七年）秋，及鄭平。七月，盟於宿，魯伐邾，為宋討也。五年（魯隱公八年）春，齊將平宋、衛於鄭，有會期。公以幣請於衛，請先相見，衛侯許之，故遇於犬丘。齊卒平宋、衛於鄭。秋七月，公及齊僖公、衛宣公盟於瓦屋，以釋東門之役。公不王，六年（魯隱公九年），鄭莊公為王左卿士，以王命討公伐宋。宋以入郛之役怨魯，不告命。魯怒，絶宋使。冬，魯隱公、齊僖公會於房，謀伐宋。七年（魯隱公十年）夏五月，魯公子翬會齊僖公、鄭莊公伐宋。六月，魯隱公復會於老桃。敗宋師於菅，鄭師入郜，取防歸於魯。秋七月，鄭師猶在郊，宋及衛人入鄭，蔡人從之，伐戴。八月，鄭伯克戴，取宋、衛、蔡三師。九月，鄭莊公入宋。八年（魯隱公十一年）冬十月，鄭莊公以虢師伐宋，大敗宋師。九年，大司馬孔父嘉妻好，出，道遇太宰華督，督說，目而觀之。督利孔父妻，乃使人宣言國中曰：「殤公即位十年耳，而十一戰，民苦不堪，皆孔父為之，我且殺孔父以寧民。」十一戰：「一戰，伐鄭，圍其東門；二戰，取其禾；三戰，取邾田；四戰，邾鄭伐宋，入其郛；五戰，伐鄭，圍長葛；六戰，鄭以王命伐宋；七戰，魯敗宋師於菅；八戰，宋、衛入鄭；九戰，伐戴；十戰，鄭入宋；十一戰，鄭伯以虢師大敗宋。」十年（魯桓公二年）春正月，華父督殺宋司馬孔父，而取其妻，公怒，督懼，遂弒公。而迎穆公子馮於鄭而立之，是為莊公。
## 據
* 《左氏春秋·隱公》
* 《史記·宋微子世家》
分類:宋公世家
丘浮尤鞮單于

**丘浮尤鞮單于**，南匈奴之第二任單于，姓攣鞮氏，名**莫**，烏珠留若鞮單于之子、䤈落尸逐鞮單于之弟也。

初為左賢王，建武二十五年（四十九年）春，䤈落尸逐鞮單于遣弟左賢王莫將兵萬余人擊北單于弟薁鞬左賢王，生獲之。三十一年（五十五年），䤈落尸逐鞮單于立九年薨，中郎將段郴將兵赴弔，祭以酒米，分兵衛護之。比弟左賢王莫立，漢光武帝遣使者齎璽書鎮慰，拜授璽綬，遺冠幘，絳單衣三襲，童子佩刀、緄帶各一，又賜繒綵四千匹，令賞賜諸王、骨都侯已下。其後單于薨，弔祭慰賜，以此為常。丘浮尤鞮單于莫，中元元年（五十六年）立，在位一年薨。中元二年（五十七年），弟汗立為伊伐於慮鞮單于。

子：丘除車林鞮單于 蘇
## 據
* 《後漢書·南匈奴列傳》
分類:匈奴本紀
韓定伯

**韓定伯**，姬姓，韓氏，諱**簡**，春秋時晉臣，韓萬之孫，賕伯之子也。《史記索隱》引《世本》曰「萬生，賕伯生定伯簡，簡生輿，輿生獻子厥」。

簡為晉大夫，晉惠公六年（魯僖公十五年），秦伐晉，公逆秦師，使簡視師，復曰：「師少於我，鬭士倍我。」公曰：「何故。」對曰：「出因其資，入用其寵，饑食其粟，三施而無報，是以來也。今又擊之，我怠秦奮，倍猶未也。」公曰：「一夫不可狃，況國乎。」遂使請戰，簡退曰：「吾幸而得囚。」及戰於韓原，梁由靡禦簡，虢射為右。輅秦伯，將止之。會公戎馬還濘而止，慶鄭以救公誤之，遂失秦穆公。秦反獲公以歸。簡及諸大夫反首拔舍從之。反首，亂髪下垂。拔舎，拔草舍止。秦穆公使辭焉曰：「二三子何其慼也。寡人之從君而西也，亦晉之妖夢是踐，豈敢以至。」狐突不寐，而與神言，故謂之妖夢。諸大夫三拜稽首曰：「君履厚土而戴皇天，皇天後土實聞君之言，羣臣敢在下風。」初，獻公筮嫁穆姬於秦，遇歸妺之暌。史蘇占之曰：「不吉，為雷為火，為嬴敗姬。」及公在秦，曰：「先君若從史蘇之占，吾不及此夫。」簡侍曰：「龜，象也。筮，數也。物生而後有象，象而後有滋，滋而後有數。先君之敗德，及可數乎。詩曰：『下民之孽，匪降自天，僔沓背憎，職競由人』。」簡卒，諡曰定，子輿嗣。
## 據
* 《左氏春秋·僖公》
* 《史記索隱·韓世家》引《世本》
分類:韓王世家
陳文子

**陳文子**，媯姓，陳氏，諱**須無**，春秋時齊臣，陳完曾孫，湣孟莊之子。

莊公四年（魯襄公二十三年）晉有欒盈之難，莊公伐衛，自衛將伐晉。晏嬰及崔杼諫不聽。須無見杼曰：「將如君何。」杼曰：「吾言於君，君弗聽也。以為盟主，而利其難。羣臣若急，君於何有。子姑止之。」須無退，告其人曰：「崔子將死乎。謂君甚，而又過之，不得其死。過君以義，猶自抑也。況以惡乎。」五年（魯襄公二十四年）公既伐晉而懼，將欲見楚康王。楚康王使薳啟彊來聘，且請期。齊社，蒐軍實，使客觀之。須無曰：「齊將有寇。吾聞之，兵不戢，必取其族。」崔杼見棠姜欲取之。筮之，遇困之大過。史皆曰：「吉。」示須無，須無曰：「夫從風，風隕，妻不可娶也。且其繇曰：『於石，據於蒺藜，入於其宮，不見其妻，凶。』困於石，往不濟，據於蒺藜，所恃傷也。入於其宮，不見其妻，凶，無所歸也。」杼曰：「嫠也何害，先夫當之矣。」遂取之。及後，棠無咎、東郭偃亂崔氏，慶封滅之，卒如其占。景公二年（魯襄公二十七年），宋向戍欲弭諸侯之兵以為名。如晉，晉許之。如楚，楚亦許之。如齊，齊人難之。須無曰：「晉、楚許之，我焉得已。且人曰弭兵，而我弗許，則固攜吾民矣。將焉用之。」齊亦許之。夏六月，須無及慶封會諸侯之大夫於宋。三年（魯襄公二十八年），公朝於晉，宋之盟故也。將行，慶封曰：「我不與盟，何為於晉。」須無曰：「先事後賄，禮也。小事大，未獲事焉，從之如志，禮也。雖不與盟，敢叛晉乎。重丘之盟，未可忘也，子其勸行。」重丘盟在魯襄公二十五年。慶封好田而嗜酒，與子慶舍政。十一月乙亥，嘗於太公之廟，欒、高、陳、鮑之徒殺慶舍。公懼，須無以公歸，稅服而如內。宮慶封伐內宮，弗克，遂出奔。須無卒，諡曰文，子無宇嗣。

《論語·公冶長》曰：子張問曰：……崔子弒齊君，陳文子有馬十乘，棄而違之。至於他邦，則曰：『猶吾大夫崔子也。』違之。之一邦，則又曰：『猶吾大夫崔子也。』違之。何如？」子曰：「清矣。」曰：「仁矣乎？」曰：「未知。焉得仁？」
## 據
* 《左氏春秋·襄公》
* 《史記·田敬仲完世家》
分類:田齊世家
陳桓子

**陳桓子**，媯姓，陳氏，諱**無宇**，春秋時齊臣，陳完五世孫，文子須無之子。

無宇逮事靈公，靈公十五年（魯襄公六年），公滅萊，無宇獻萊宗器於襄宮。無宇有力，事莊公，甚有寵。莊公五年（魯襄公二十四年），楚使薳啟彊來聘，且請會期。秋，聞將有晉師，使無宇從薳啟疆如楚，辭，且乞師。冬，楚康王伐鄭，以救齊，諸侯還救鄭。楚康王自棘澤還師，薳啟彊帥師送無宇以歸。六年（魯襄公二十五年），莊公被弒，弟景公立。景公三年（魯襄公二十八年），國人將討慶封，須無謂無宇，曰：「禍將作矣，吾其何得。」對曰：「得慶氏之木百車於莊。」須無曰：「可慎守也己。」善無宇不志於貨財，可慎守其家也。冬十月，慶封田於萊，無宇從。須無使召之，請曰：：「無宇之母疾病，請歸。」慶封卜之。示之兆。曰：「死。」無宇奉龜而泣，乃使歸。無宇濟水而戕舟發梁，遂殺慶舍。

八年（魯昭公二年）四月，晉韓起之子韓須來逆女，無宇送女，致少姜。晉謂無宇非卿，執諸中都。少姜為之請曰：「送從逆班，畏大國也。猶有所易，是以亂作。」十月，無宇歸。十六年（魯昭公十年），惠欒、高氏皆耆，酒彊於陳、鮑氏而惡之。有告無宇曰：「欒施、高彊將攻陳、鮑。」亦告鮑氏。無宇授甲而如鮑氏，遂見鮑國，則亦授甲矣。使視二子，則皆將飲酒。無宇曰：「彼雖不信。聞我授甲，則必逐我。及其飲酒也，先伐諸。」遂伐欒、高氏，敗之。欒施、高彊奔魯。陳鮑分其室。晏嬰説無宇，無宇盡致諸公，而請老於莒。子山、子商、子周者，皆羣公子，公孫蠆逐之。至是無宇反之，私具幄幕、器用、從者之衣屨，而反棘焉。棘，子山邑也。子商亦如之，而反其邑。子周亦如之，而與之夫于。皆益其祿。凡公子、公孫之無祿者，私分之邑。國之貧約孤寡者，私與之粟。公與無宇莒之旁邑，辭。景公母穆孟姬為之請高唐，陳氏始大。無宇卒，諡曰桓，三子：開、乞、書。
## 據
* 《左氏春秋》
* 《史記·田敬仲完世家》
分類:田齊世家
楚成王

**楚成王**，羋姓，熊氏，諱**惲**，春秋時楚之四代王，乃文王之子、堵敖之弟也。

堵敖三年（魯莊公二十二年），堵敖欲殺其弟熊惲，惲奔隨，與隨襲弒堵敖代立，是為成王。成王元年（魯莊公二十三年），初即位，布德施惠，結舊好於諸侯。使人獻周惠王，惠王賜胙，曰：「鎮爾南方夷越之亂，無侵中國。」於是楚地千里。始聘於魯。六年（魯莊公二十八年），楚伐鄭，諸侯救鄭，楚師夜遁。八年（魯莊公三十年），楚令尹公子元歸自伐鄭，而處王宮，鬬射師諫，則執而梏之。秋，申公鬬班殺子元，鬬穀於菟為令尹，自毀其家，以紓楚國之難。十三年（魯僖公元年），秋，以鄭即齊故，伐鄭。十四年（魯僖公二年），侵鄭。十五年（魯僖公三年），伐鄭。十六年（魯僖公四年），齊桓公以諸侯之師侵蔡，蔡潰，遂伐楚，至陘山。王使屈完以兵禦之，屈完及諸侯盟於召陵。桓公數以周之賦不入王室，楚許之，乃去。十七年（魯僖公五年），滅弦。十八年（魯僖公六年），諸侯伐鄭，楚以兵北伐許以救鄭，諸侯救許，乃還。冬，蔡穆侯將許僖公見王於武城。許僖公面縛銜璧，大夫衰絰，士輿櫬。王問諸逢伯，對曰：「昔武王克殷，微子啟如是。武王親釋其縛，受其璧而祓之。焚其櫬，禮而命之，使復其所。」王從之。二十年（魯僖公八年），周惠王崩，襄王立。二十二年，伐黃。二十三年（魯僖公十一年），黃人不歸楚貢，楚伐黃，滅之。

二十七年（魯僖公十五年），楚伐徐，諸侯伐厲以救徐。冬，楚敗徐於婁林。二十八年（魯僖公十六年），齊伐厲，二十九年，伐英氏，以報婁林之役。三十年（魯僖公十八年），鄭文公始來朝，王賜之金，既而悔之，與之盟曰：「無以鑄兵。」故以鑄三鐘。三十二年（魯僖公二十年），隨以漢東諸侯叛楚，楚伐隨，取成而還。三十三年（魯僖公二十一年），宋襄公欲為盟會，召楚。楚王怒曰：「召我，我將好往襲辱之。」及宋人、齊人盟於鹿上。秋，王及宋、陳、蔡、鄭、許、曹諸侯會於盂，執宋襄公以伐宋。冬，會於薄，以釋之。三十四年（魯僖公二十二年），鄭文公南朝楚。宋伐鄭，楚成王北伐宋，以救鄭，及宋師戰於泓，宋師敗績。射傷宋襄公，襄公遂病創，翌年薨。鄭勞王於柯澤，王取鄭二姬以歸。三十五年（魯僖公二十三年），伐陳，取焦、夷、城、頓四邑而還。晉公子重耳過楚，成王以諸侯客禮饗，而厚送之於秦。三十六年（魯僖公二十四年），楚及宋平，宋成公來朝，周王子帶以狄師伐周，周襄王處於氾。三十七年（魯僖公二十五年）晉納襄王，殺王子帶。秋，秦、晉伐鄀，楚以申、息之師戍鄀別邑商密，商密降秦。秦囚楚之鬬克、屈禦寇二公子以歸。三十八年（魯僖公二十六年），魯公子遂來乞師，道楚伐齊、宋。秋，楚滅夔，以夔子歸。宋叛楚即晉，冬，伐宋，圍緡。魯僖公來請兵以以楚師伐齊，取榖，置桓公子雍於榖，申公叔侯戍之。齊桓公七子皆奔楚，楚盡以為上大夫。滅夔，夔不祀祝融、鬻熊故也。三十九年（魯僖公二十七年），王及陳、蔡、鄭、許圍宋。四十年（魯僖公二十八年），晉伐曹、衛，以救宋。王入居於申，使申公叔侯去穀，使成得臣去宋，曰：「無從晉師。」得臣請戰，成王曰：「重耳亡居外久，卒得反國，天之所開，不可當。」得臣固請，王怒，少與之師。得臣及晉師戰於城濮，楚師敗績。楚殺得臣，衛成公來奔。四十四年（魯僖公三十二年），晉、楚平。四十五年（魯僖公三十三年），令尹鬬勃侵陳、蔡，陳、蔡成，遂伐鄭，將納公子瑕。晉侵蔡，楚救之，不戰而歸。王殺鬬勃。初，成王將以商臣為太子，語令尹鬬勃。鬬勃曰：「君之齒未也，而又多內寵，絀乃亂也。楚國之舉常在少者。且商臣蜂目而豺聲，忍人也，不可立也。」王不聽，立之。後又欲立子職而絀太子商臣。商臣聞而未審也，告其傅潘崇曰：「何以得其實？」崇曰：「饗王之妹江羋而勿敬也。」商臣從之。江羋怒曰：「宜乎王之欲殺若而立職也。」商臣告潘崇曰：「信矣。」崇曰：「能事之乎？」曰：「不能。」「能亡去乎？」曰：「不能。」「能行大事乎？」曰：「能。」四十六年（魯文公元年）冬十月，商臣以宮甲圍王，王請食熊蹯而死，弗聽。丁未，成王自絞殺。諡之曰靈，不瞑，曰成，乃瞑。商臣代立，是為穆王。
## 據
* 《左氏春秋》
* 《史記·楚世家》
分類:楚世家
宋成公

**宋成公**，子姓，諱**王臣**，乃春秋時宋之第二十二君。襄公之子也。

襄公十四年（魯僖公二十三年）薨，成公即位。成公元年（魯僖公二十四年），晉文公即位。秋，王子帶以狄師攻周襄王，王適鄭，處於氾。八月，宋及楚平，公如楚，還入於鄭。鄭文公享之，有加禮。二年（魯僖公二十五年）宋殺其大夫。夏，晉納周襄王，殺王子帶。晉文公之亡也，過宋，襄公贈之以馬二十乘。及晉文公立，宋叛楚即晉。三年（魯僖公二十六年），冬，楚伐宋，圍緡。四年（魯僖公二十七年）冬，楚及陳、蔡、鄭、許諸侯圍宋，宋使公孫固如晉告急。五年（魯僖公二十八年）春，晉侵曹、衛以救宋。三月。宋又使大夫門尹般如晉告急，晉執曹共公，分曹、衛之田以畀宋。楚怒，夏四月，公會晉文公、齊師、秦師及楚戰於城濮，楚師敗績。五月公會晉、魯、齊、蔡、鄭、衛、莒諸侯盟於踐土。冬，公會晉、魯、齊、蔡、鄭、陳、莒、邾、秦諸侯於溫，周襄王狩於河陽，諸侯圍許。六年（魯僖公二十九年）夏六月，公孫固會王子虎、魯侯及晉、齊、陳、秦、蔡諸侯之大夫於翟泉。尋踐土之盟，且謀伐鄭。九年，晉文公薨。十一年，楚太子商臣弒其父成王代立。十二年（魯文公二年）夏六月，公會陳共公、鄭穆公、晉士縠、魯公孫敖盟於垂隴，討衞。冬，公子成及晉、陳、鄭之大夫伐秦。十三年（魯文公三年），春正月，宋會晉、魯、陳、衛、鄭諸侯之大夫伐沈，沈潰。十六年，秦穆公薨。十七年（魯文公七年）夏四月，公薨，子昭公杵臼即位，而葬成公。
## 據
* 《左氏春秋》
* 《史記·宋微子世家》
分類:宋公世家
鄭厲公

**鄭厲公**，姬姓，諱**突**，字**子元**，乃周時鄭之五君。莊公之庶子也。宋雍氏女於莊公曰雍姞，生突。

莊公二十六年（魯隱公五年），衛以南燕師伐鄭，公子曼伯、子元以制人敗燕師於北制。三十年（魯隱公九年），北戎侵，鄭莊公禦之。患戎師，曰：「彼徒鄭車，懼其侵軼我也。」突曰：「使勇而無剛者嘗寇，而速去之。君為三覆以待之。戎輕而不整，貪而無親，勝不相讓，敗不相救。先者見獲必務進，進而遇覆必速奔，後者不救，則無繼矣。乃可以逞。」從之。大敗戎師。三十八年（魯桓公六年），齊僖公欲以女妻鄭太子忽，忽謝曰：「我小國，非齊敵也。」時祭仲與俱，勸使取之，曰：「君多內寵，太子無大援將不立，三公子皆君也。」所謂三公子者，太子忽，其弟突，次弟子亹也。

四十三年（魯桓公十一年）夏五月，公薨，太子忽立為昭公。雍氏宗有寵於宋，故誘祭仲而執之，曰：「不立突，將死。」亦執突而求賂焉。祭仲以突歸而立之，是為厲公。及厲公立，忽奔衛。宋以立厲公，故多責賂於鄭，鄭不堪命。厲公元年（魯桓公十二年），魯桓公欲平宋、鄭。宋辭平。冬，魯桓公會公盟於武父。遂及鄭師伐宋，戰於宋。二年（魯桓公十三年），公會魯桓公、紀侯及齊、宋、衛、燕戰，齊、宋、燕、衛敗績。既而公使魯，請修好。三年（魯桓公十四年），公會魯桓公於曹。夏五月，公使弟語如魯盟。冬，宋人以齊、蔡、衛、陳伐鄭，焚渠門，入及大逵。伐東郊，取牛首。以大宮之椽歸，為盧門之椽。大宮，鄭祖廟也。盧門，宋城門也。四年（魯桓公十五年）春三月，周桓王崩，莊王立。祭仲專國政。厲公患之，陰使其婿雍糾欲殺祭仲。糾妻，祭仲女也，知之，謂其母曰：「父與夫孰親？」母曰：「父一而已，人盡夫也。」女乃告祭仲，祭仲反殺雍糾，戮之於市。厲公無柰祭仲何，怒糾曰：「謀及婦人，死固宜哉！」夏，厲公出奔蔡。五月，祭仲迎昭公忽，六月乙亥，復入鄭，即位。秋，厲公因櫟人殺其大夫檀伯，而遂居櫟。諸侯聞厲公出奔，冬，魯、宋、衛、陳會於袲伐鄭，謀納厲公，弗克而還。宋頗予厲公兵，自守於櫟，鄭以故亦不伐櫟。

昭公二年（魯桓公十七年）冬十月，高渠彌弒昭公，祭仲與渠彌不敢入厲公，而立子亹。秋，齊人殺子亹，祭仲立子儀。子儀三年（魯莊公三年），魯莊公將會子儀謀紀，子儀以厲公在櫟故，辭。十四年（魯莊公十四年），厲公自櫟侵鄭，獲傅瑕，與之盟。夏六月，傅瑕弒子儀及其二子，而納厲公。初，內蛇與外蛇鬭於鄭南門中，內蛇死。居六年，而厲公果復入。入而讓其伯父原繁曰：「我亡國外居，伯父無意入我，亦甚矣。」原繁曰：「事君無二心，人臣之職也。原知罪矣。」遂自殺。厲公於是謂傅瑕曰：「子之事君有二心矣。」遂誅之。瑕曰：「重德不報，誠然哉！」

厲公後元年（魯莊公十五年），公會齊、宋、陳、衛於鄄。齊桓公始霸、秋。鄭侵宋、二年（魯莊公十六年），宋、齊、衛伐鄭、秋。楚伐鄭及櫟。以鄭成，冬，齊、魯、宋、陳、衛、鄭、許、滑、滕諸侯同盟於幽。三年（魯莊公十七年），周僖王崩，惠王立。鄭不朝齊，齊人執鄭詹，詹自齊逃來。四年（魯莊公十八年），公使周原莊公逆王后於陳。六年（魯莊公二十年），惠王弟王子頹作亂，燕、衛與頹伐王，王出奔溫，立弟頹為王。公和王室，不克。惠王告急鄭，厲公發兵擊王子頹，執燕仲父。燕仲父，南燕伯，子頹黨。遂以惠王歸，處於櫟。秋，王及公入於鄔。遂入成周，取其寳器而還。冬，王子頹享五大夫，樂及徧舞。公聞之，見虢公醜曰：「寡人聞之，哀樂失時，殃咎必至。今王子頹歌舞不倦，樂禍也。夫司寇行戮，君為之不舉，而況敢樂禍乎。奸王之位，禍孰大焉。臨禍忘憂，憂必及之。盍納王乎。」虢公曰：「寡人之願也。」七年（魯莊公二十一年）春，鄭虢胥命於弭。夏，同伐王城。公將王，自圉門入，虢公醜自北門入。襲殺王子頹及五大夫,而入惠王于周。公享王於闕西辟，樂備。惠王復辟，亦備六代之樂。王與之武公之畧，自虎牢以東。原莊公曰：「鄭伯效尤，其亦將有咎。」五月，公薨。厲公立四年亡居櫟，居櫟十七年復入，又七年薨，前後在位十一年，與亡凡二十八年。諡曰厲。八月，葬厲公，子文公捷立。
## 據
* 《左氏春秋》
* 《史記·鄭世家》
分類:鄭公世家
晉昭公

**晉昭公**，姬姓，諱**夷**，乃春秋時晉之第三十二君。平公之子也。

平公二十六年（魯昭公十年）薨，公即位。秋七月，鄭簡公來，辭之。游吉來弔。九月，葬平公，魯、齊、宋、衛、鄭、許、曹、莒、邾、滕、薛、杞、小邾諸侯之大夫來會葬。欲因見新君昭公。使羊舌肸辭之，曰：「大夫之事畢矣。而又命孤，孤斬焉在衰絰之中。其以嘉服見，則喪禮未畢。其以喪服見，是重受弔也。大夫將若之何。」昭公元年（魯昭公十一年），楚圍蔡。秋，韓起會魯、齊、宋、衛、鄭、曹、杞諸侯之大夫於厥憖，謀救蔡。使晉大夫狐父請蔡於楚，弗許。韓起會周單子於戚。二年（魯昭公十二年）夏，齊景公、衛靈公、鄭定公來朝，魯取郠，莒愬於晉。晉以平公之喪故，未之治。至是魯昭公來，辭之。公子憗來。夏六月，荀吳假道於鮮虞，遂入肥都昔陽，滅肥，以肥子緜臯歸。冬，伐鮮虞。三年（魯昭公十三年），晉成虒祁，諸侯朝而歸者皆有貳心。為取郠故，將以諸侯討魯。乃徵會告於吳。秋，公將會吳王餘眛於良，水道不可，吳王還。七月，治兵於邾，公會周劉子及魯、齊、宋、衛、鄭、曹、莒、邾、滕、薛、杞、小邾諸侯於平丘，以莒、邾愬故，辭魯昭公。八月，同盟於平丘，魯昭公不與盟，執魯季孫意如以歸。荀吳侵鮮虞，大獲而歸。冬十月，魯昭公來，使士彌牟辭之於河，歸魯季孫意如。四年（魯昭公十四年），晉邢侯與雍子爭鄐田，久而無成。士景伯如楚，叔魚攝理。韓起命斷舊獄，罪在雍子。雍子納其女於叔魚，叔魚蔽罪邢侯。邢侯怒，殺叔魚與雍子於朝。韓起問其罪於叔向。叔向曰：「三人同罪，施生戮死可也。雍子自知其罪，而賂以買直；鮒也鬻獄；刑侯專殺，其罪一也。己惡而掠美為昏，貪以敗官為墨，殺人不忌為賊。《夏書》曰：『昏、墨、賊，殺。』臯陶之刑也。請從之。」乃施邢侯而屍雍子與叔魚於市。五年（魯昭公十五年）秋，荀吳伐鮮虞，圍鼓，克之，以鼓子䳒鞮歸。冬，魯昭公來，荀躒如周，葬穆后。六年（魯昭公十六年）春三月，韓起聘於鄭。秋，公薨，子頃公去疾即位，冬十月，葬昭公。
## 據
* 《左氏春秋·昭公》
* 《史記·晉世家》
分類:晉公世家
晉頃公

**晉頃公**，姬姓，諱**去疾**，乃春秋時晉之第三十三君。昭公之子也。

昭公六年（魯昭公十六年）薨，公即位。冬十月，葬昭公。魯季孫意如來會葬。頃公元年（魯昭公十七年）秋九月，荀吳帥師滅陸渾之戎，陸渾子奔楚。五年（魯昭公二十一年）夏，士鞅如魯聘，宋華亥叛宋。冬十一月，荀吳會齊、衛、曹之大夫救宋，魯昭公來，及河，鼓叛晉故，辭之。六年（魯昭公二十二年）夏四月，周景王崩，悼王立。六月，荀吳襲鼓，滅之，以鼓子䳒鞮歸。使大夫涉佗守之。周王子朝攻悼王，王室亂。冬十月，籍談、荀躒帥九州之戎及焦、瑕、溫、原之師，納王於王城。十一月，悼王崩，敬王立。十二月，籍談、荀躒、賈辛、司馬督帥師次於社。閏月，箕遺、樂徵、右行詭濟師，取前城，軍其東南。王師伐京，京乃子朝所居，毀其西南。七年（魯昭公二十三年）春正月，晉師及王師圍郊，郊、鄩潰。晉師在平陰，王師在澤邑。王使告間，晉師還。魯取邾師，邾愬於晉。晉以為討魯，叔孫婼來，執之。夏六月，周尹氏立王子朝。冬十月，魯昭公來，及河，有疾而復。八年（魯昭公二十四年）春二月，歸魯叔孫婼。三月，公使士彌牟涖問周故，辭王子朝，不納其使。夏六月，鄭定公來，乃徵會於諸侯，謀納王。九年（魯昭公二十五年）夏，趙鞅會諸侯魯、宋、衛、鄭、曹、邾、滕、薛、小邾之大夫於黃父，令輸王粟、具戍人，曰：「明年將納王。」魯昭公伐季氏不克，季氏逐昭公。十年（魯昭公二十六年）夏四月，周單子來告急。秋七月，王次於滑。荀躒、趙鞅帥師納王，使女寛守闕塞。冬十月，王起師於滑。十一月，晉師克鞏，王子朝奔楚，王入於成周，使大夫成公般戍周而還。十一年（魯昭公二十七年）春，吳公子季札來聘。秋，士鞅及宋、衛、曹、邾、滕諸侯之大夫會於扈，令戍周且謀納魯昭公。衛、宋使使請晉納魯昭公。季孫意如私賂士鞅，士鞅受之，乃謂晉頃公曰：「季氏無罪。」不果入魯昭公。冬十二月，籍秦致諸侯之戍於周。十二年（魯昭公二十八年）春，魯昭公來請逆於晉，逆著於乾侯。夏六月，殺祁奚孫祁盈及叔向子楊食我。祁盈、楊食我，晉之宗家，六卿欲弱公室，乃遂以法盡滅其族。而分其邑為十縣，各令其子為大夫。晉益弱，六卿皆大。秋，韓起卒。十三年（魯昭公二十九年）冬，趙鞅、荀寅帥師城汝濱，遂鑄刑鼎。十四年（魯昭公三十年）夏六月，公薨，子定公午即位，秋八月，葬頃公。
## 據
* 《左氏春秋·昭公》
* 《史記·晉世家》
分類:晉公世家
伊伐於慮鞮單于

**伊伐於慮鞮單于**，南匈奴之第三任單于，姓攣鞮氏，名**汗**，烏珠留若鞮單于之子、丘浮尤鞮單于之弟也。

漢光武帝建武中元二年（五十七年），丘浮尤鞮單于薨，弟汗立，號伊伐於慮鞮單于。漢明帝永平二年（五十九年），北匈奴護于丘率眾千餘人來降。汗立二年薨，兄䤈落尸逐鞮單于比之子適立，為䤈僮尸逐侯鞮單于。
## 子
* 伊屠於閭鞮單于 宣
* 單于 安國
## 據
* 《後漢書·南匈奴列傳》
分類:匈奴本紀
䤈僮尸逐侯鞮單于

**䤈僮尸逐侯鞮單于**，南匈奴之第四任單于，姓攣鞮氏，名**適**，䤈落尸逐鞮單于之子也。

漢明帝永平二年（五十九年），叔父伊伐於慮鞮單于薨，適立，為䤈僮尸逐侯鞮單于。永平五年（六十二年）冬，北匈奴六七千騎入于五原塞，遂寇雲中至原陽，䤈僮尸逐侯鞮單于擊卻之，西河長史馬襄赴救，北匈奴乃引去。永平六年（六十三年），單于立四年薨，叔父丘浮尤鞮單于子蘇立，是為丘除車林鞮單于。

子： 亭獨尸逐侯鞮單于 師子
## 據
* 《後漢書·南匈奴列傳》
分類:匈奴本紀
丘除車林鞮單于

**丘除車林鞮單于**，南匈奴之第五任單于，姓攣鞮氏，名**蘇**，丘浮尤鞮單于之子也。

漢明帝永平六年（六十三年），䤈僮尸逐侯鞮單于薨，叔父之子蘇立，號丘除車林鞮單于。立數月復薨，䤈僮尸逐侯鞮單于之弟長立，為湖邪尸逐侯鞮單于。
## 據
* 《後漢書·南匈奴列傳》
分類:匈奴本紀
衛出公

**衛出公**，姬姓，諱**輒**，乃春秋時衛之第二十九君。太子蒯聵子，靈公適孫也。

靈公四十二年（魯哀公二年）薨，太子得罪出亡，乃立輒，是為出公。夏六月乙酉，晉趙簡子欲入蒯聵，乃令陽虎詐命衛十餘人衰絰歸，簡子送蒯聵。衛人聞之，發兵擊蒯聵。蒯聵不得入，入戚而保，衛人亦罷兵。出公元年（魯哀公三年）春，石曼姑及齊國夏圍戚，求援於中山（鮮虞）。二年（魯哀公四年）秋七月，寗跪及齊陳乞救晉范氏，圍五鹿。三年（魯哀公五年）夏，晉趙簡子伐衛，圍中牟。四年（魯哀公六年），晉魏曼多侵衛，齊陳乞弒其君孺子。八年（魯哀公十年）公孟彄自齊來歸，齊鮑子弒其君悼公。靈公三十九年，逐太子黨，彄奔齊。九年（魯哀公十一年）冬，世叔齊出奔宋。孔子自陳入衛。孔圉問兵於仲尼，仲尼不對。其後魯迎仲尼，仲尼反魯。十年（魯哀公十二年），吳徵會於衛。初，衛人殺吳行人且姚，公懼，秋，公會吳於鄖。及魯哀公、宋皇瑗盟，而卒辭吳盟。吳人藩公之舍。子貢説太宰嚭乃舍公。十一年（魯哀公十三年）秋，晉魏曼多侵衛。十二年（魯哀公十四年）秋，晉趙簡子伐衛。

十三年（魯哀公十五年）秋八月，晉趙簡子伐衛。冬，公孟彄出奔齊。初，孔圉文子取太子蒯聵之姊，生悝。孔氏之豎渾良夫美好，孔文子卒，良夫通於悝母。太子在宿，悝母使良夫於太子。太子與良夫言曰：「茍能入我國，報子以乘軒，免子三死，毋所與。」與之盟，許以悝母為妻。閏月，良夫與太子入，舍孔氏之外圃。昏，二人蒙衣而乘，宦者羅御，如孔氏。孔氏之老欒寧問之，稱姻妾以告。遂入，適伯姬氏。既食，悝母杖戈而先，太子與五人介，輿猳從之。伯姬劫悝於廁，彊盟之，遂劫以登臺。欒寧將飲酒，炙未熟，聞亂，使告仲由。召護駕乘車，行爵食炙，奉出公輒奔魯。仲由將入，遇子羔將出，曰：「門已閉矣。」子路曰：「吾姑至矣。」子羔曰：「不及，莫踐其難。」子路曰：「食焉不辟其難。」子羔遂出。子路入，及門，公孫敢闔門，曰：「毋入為也！」子路曰：「是公孫也？求利而逃其難。由不然，利其祿，必救其患。」有使者出，子路乃得入。曰：「太子焉用孔悝？雖殺之，必或繼之。」且曰：「太子無勇。若燔臺，必舍孔叔。」太子聞之，懼，下石乞、盂黶敵子路，以戈擊之，割纓。子路曰：「君子死，冠不免。」結纓而死。孔子聞衛亂，曰：「嗟乎！柴也其來乎？由也其死矣。」孔悝竟立太子蒯聵，是為莊公。

自出公之出亡也，莊公立。國人出莊公，晉立襄公之孫般師，齊人執般師，衛立公子起。君起元年（魯哀公十八年）夏，石圃逐君起，起奔齊。出公自齊復歸，逐石圃，而復石魋與大叔遺。是年，周敬王崩，元王立。出公後七年（魯哀公二十五年）夏五月，禇師比、公子彌牟等作亂，公出奔宋。公為支離之卒，因祝史揮以侵衛。衛逐揮，公館諸外里，使如越請師。後八年（魯哀公二十六年）夏五月，越臯如、后庸、宋樂茷、魯叔孫舒帥師納公，公孫彌牟致衆而問焉，曰：「請納之。」衆曰：「勿納。」曰：「彌牟亡而有益，請自北門出。」衆曰：「勿出。」乃重賂越人，申開守陴而納公，公不敢入。師還，立莊公庶弟公子黚，是為悼公。出公遂卒於越。是年，元王崩，貞定王立。出公在位十三年，出奔魯亡三年，復入又八年，復出奔宋，前後通在位二十一年。
## 據
* 《左氏春秋·哀公》
* 《史記·衛康叔世家》
分類:衛公世家
去特若尸逐就單于

**去特若尸逐就單于**，南匈奴之第十三任單于，姓攣鞮氏，名**休利**，湖邪尸逐侯鞮單于之子，烏稽侯尸逐鞮單于之弟也。

漢順帝永建三年（一二八年），烏稽侯尸逐鞮單于薨，弟休利立，號去特若尸逐就單于。四年（一二九年），龐參遷大鴻臚，以東平相宋漢代為度遼將軍。陽嘉二年（一三三年），漢遷太僕，以烏桓校尉耿曄代為度遼將軍。永和元年（一三六年），曄病徵，以護羌校尉馬續代為度遼將軍。五年（一四〇年）夏，南匈奴左部句龍王吾斯、車紐等背畔，率三千餘騎寇西河，因復招誘右賢王，合七八千騎圍美稷，殺朔方、代郡長史。馬續與中郎將梁並、烏桓校尉王元發緣邊兵及烏桓、鮮卑、羌胡合二萬餘人，掩擊破之。吾斯等遂更屯聚，攻沒城邑。順帝遣使責讓休利單于，開以恩義，令相招降。休利單于本不豫謀，乃脫帽避帳，詣並謝罪。並以病徵，五原太守陳龜代為中郎將。龜以休利單于本不能制下，逼迫之，休利單于及其弟左賢王皆自殺。單于休利立十三年。
## 據
* 《後漢書·南匈奴列傳》
分類:匈奴本紀
亭獨尸逐侯鞮單于

**亭獨尸逐侯鞮單于**，南匈奴之第十任單于，姓攣鞮氏，名**師子**，䤈僮尸逐侯鞮單于之子也。

漢和帝永元六年（九十四年），安國單于立一年，師子立，號亭獨尸逐侯鞮單于。降胡五六百人夜襲師子，安集掾王恬將衛護士與戰，破之。於是新降胡遂相驚動，十五部二十餘萬人皆反畔，脅立前單于屯屠何子薁鞬日逐王逢侯為單于，遂殺略吏人，燔燒郵亭廬帳，將車重向朔方，欲度漠北。於是遣行車騎將軍鄧鴻、越騎校尉馮柱、行度遼將軍朱徽將左右羽林、北軍五校士及郡國積射、緣邊兵，烏桓校尉任尚將烏桓、鮮卑，合四萬人討之。時南單于及中郎將杜崇屯牧師城，逢侯將萬餘騎攻圍之，未下。冬，鄧鴻等至美稷，逢侯乃乘冰度隘，向滿夷谷。南單于遣子將萬騎，及杜崇所領四千騎，與鄧鴻等追擊逢侯於大城塞，斬首三千餘級，得生口及降者萬餘人。馮柱復分兵追擊其別部，斬首四千餘級。任尚率鮮卑大都護蘇拔廆、烏桓大人勿柯八千騎，要擊逢侯於滿夷谷，復大破之。前後凡斬萬七千餘級。逢侯遂率眾出塞，漢兵不能追。七年（九十五年）正月，軍還。馮柱將虎牙營留屯五原，罷遣鮮卑、烏桓、羌胡兵，封蘇拔廆為率眾王，又賜金帛。鄧鴻還京師，坐逗留失利，下獄死。後帝知朱徽、杜崇失胡和，又禁其上書，以致反畔，皆徵下獄死，以鴈門太守龐奮行度遼將軍。逢侯於塞外分為二部，自領右部屯涿邪山下，左部屯朔方西北，相去數百里。八年（九十六年）冬，左部胡自相疑畔，還入朔方塞，龐奮迎受慰納之。其勝兵四千人，弱小萬餘口悉降，以分處北邊諸郡。南單于以其右溫禺犢王烏居戰始與安國同謀，欲考問之。烏居戰將數千人遂復反畔，出塞外山谷閒，為吏民害。秋，龐奮、馮柱與諸郡兵擊烏居戰，其眾降，於是徙烏居戰眾及諸還降者二萬餘人於安定、北地。馮柱還，遷將作大匠。逢侯部眾飢窮，又為鮮卑所擊，無所歸，竄逃入塞者駱驛不絕。十年（九十八年），亭獨尸逐侯鞮單于師子立四年薨，單于長之子檀立，號萬氏尸逐鞮單于。
## 據
* 《後漢書·南匈奴列傳》
分類:匈奴本紀
烏稽侯尸逐鞮單于

**烏稽侯尸逐鞮單于**，南匈奴之第十二任單于，姓攣鞮氏，名**拔**，湖邪尸逐侯鞮單于之子，萬氏尸逐鞮單于之弟也。

漢安帝延光三年（一二四年），萬氏尸逐侯鞮單于薨，弟拔立，號烏稽侯尸逐鞮單于。耿夔復免，以太原太守法度代為將軍。夏，新降一部大人阿族等遂反畔，脅呼尤徽欲與俱去。呼尤徽曰：「我老矣，受漢家恩，寧死不能相隨！」眾欲殺之，有救者，得免。阿族等遂將妻子輜重亡去，中郎將馬翼遣兵與胡騎追擊，破之，斬首及自投河死者殆盡，獲馬牛羊萬餘頭。冬，法度卒。四年（一二五年），漢陽太守傅眾代為將軍。其冬，傅眾復卒。漢順帝永建元年（一二六年），以遼東太守龐參代為將軍。先是朔方以西障塞多不脩復，鮮卑因此數寇南部，殺漸將王。單于憂恐，上言求復障塞，順帝從之。乃遣黎陽營兵出屯中山北界，增置緣邊諸郡兵，列屯塞下，教習戰射。永建三年（一二八年），烏稽侯尸逐鞮單于立四年薨，弟休利立，號去特若尸逐就單于。
## 據
* 《後漢書·南匈奴列傳》
分類:匈奴本紀
萬氏尸逐鞮單于

**萬氏尸逐鞮單于**，南匈奴之第十一任單于，姓攣鞮氏，名**檀**，湖邪尸逐侯鞮單于之子也。

漢和帝永元十年（九十八年），亭獨尸逐侯鞮單于師子薨，檀立，號萬氏尸逐鞮單于。十二年（一〇〇年），龐奮遷河南尹，以朔方太守王彪行度遼將軍。單于檀比歲遣兵擊逢侯，多所虜獲，收還生口前後以千數，逢侯單于轉困迫。漢安帝永初三年（一〇九年）夏，漢人韓琮隨單于檀入朝，既還，說南單于云：「關東水潦，人民飢餓死盡，可擊也。」單于信其言，遂起兵反叛，攻中郎將耿种於美稷。秋，王彪卒。冬，遣行車騎將軍何熙、副中郎將龐雄擊之。四年（一一〇年）春，檀遣千餘騎寇常山、中山，以西域校尉梁慬行度遼將軍，與遼東太守耿夔擊破之。單于見諸軍並進，大恐怖，顧讓韓琮曰：「汝言漢人死盡，今是何等人也？」乃遣使乞降，許之。單于脫帽徒跣，對龐雄等拜陳，道死罪。於是赦之，遇待如初，乃還所鈔漢民男女及羌所略轉賣入匈奴中者合萬餘人。五年（一一一年），梁慬免，以雲中太守耿夔行度遼將軍。元初元年（一一四年），夔免，以烏桓校尉鄧遵為度遼將軍。四年（一一七年），逢侯為鮮卑所破，五年（一一八年）春，逢侯將百餘騎詣朔方塞降。建光元年（一二一年），鄧遵免，復以耿夔代為度遼將軍。時鮮卑寇邊，夔與溫禺犢王呼尤徽將新降者連年出塞，討擊鮮卑。還，復各令屯列衝要。而耿夔徵發煩劇，新降者皆悉恨謀畔。延光三年（一二四年），萬氏尸逐侯鞮單于立二十七年，薨，弟拔立，號烏稽侯尸逐鞮單于。
## 據
* 《後漢書·南匈奴列傳》
分類:匈奴本紀
衛靈公

**衛靈公**，姬姓，諱**元**，乃春秋時衛之第二十八君。襄公之子也。

襄公嬖人婤姶生孟縶。孟縶之足不良能行。婤姶夢有人謂曰：「我康叔也，令若子必有衛，名而子曰『元』。」妾怪之，問衛卿孔烝鉏。孔烝鉏曰：「康叔者，衛祖也。」史朝亦夢。襄公四年（魯昭公二年）婤姶生子，以告襄公。襄公曰：「天所置也。」名之曰元。於是乃立元為嗣，襄公九年（魯昭公七年）薨，烝鉏立之，是為靈公。靈公二年（魯昭公九年）春，趙黶及魯、宋、鄭之大夫會楚靈王於陳。三年（魯昭公十年），晉平公薨。秋九月，北宮喜如晉，會葬。四年（魯昭公十一年），楚圍蔡。秋，北宮佗會晉、魯、齊、宋、鄭、杞、曹諸侯之大夫於厥憖，謀救蔡。五年（魯昭公十二年）夏，公如晉，朝嗣君晉昭公。六年（魯昭公十三年）楚公子棄疾弒靈王自立，為平王。秋七月，公會周劉子、晉、魯、齊、宋、鄭、曹、莒、邾、滕、薛、杞、小邾諸侯於平丘。十一年，火。十三年（魯昭公二十年），公兄孟縶狎齊豹，奪之司寇與鄄。又惡北宮喜、禇師圃，欲去之。公子朝通於襄公夫人、靈公嫡母宣姜，懼，而欲以作亂。故齊豹、北宮喜、禇師圃、公子朝作亂。夏六月，公在平夀，齊氏殺孟縶。公聞亂，乘，驅自閲門入。載寶以出。如死鳥。會齊景公使公孫青來聘，遂從諸死鳥，請將事。辭曰：「亡人不佞，失守社稷，越在草莽，吾子無所辱君命。」賓曰：「寡君命下臣於朝曰：『阿下執事。』臣不敢貳。」主人曰：「君若惠顧先君之好，照臨敝邑，鎮撫其社稷，則有宗祧在。」乃止。齊氏之宰渠子召北宮子。北宮氏之宰不與聞，謀殺渠子，遂伐齊氏，滅之。公入，與北宮喜盟於彭水之上。秋七月朔，遂盟國人。八月，公子朝、禇師圃、子玉霄、子高魴出奔晉，霄、魴並齊氏黨。閏月，殺宣姜。公子朝尋復入。十四年（魯昭公二十一年）宋華氏叛。冬十一月，公子朝會晉、齊、曹諸侯之大夫救宋。十五年（魯昭公二十二年）夏四月，周景王崩，子猛立，是為悼王。王子朝作亂。冬十月，晉納悼王於王城。十一月，悼王崩，母弟敬王立，居於狄泉。十八年（魯昭公二十五年）夏，北宮喜會晉、魯、宋、鄭、曹、邾、滕、薛、小邾諸侯之大夫於黃父。晉趙鞅令輸王粟、具戍人，曰：「明年將納王」。十九年（魯昭公二十六年）冬十月，晉納敬王，王入於成周。二十年（魯昭公二十七年）秋，北宮喜會晉、宋、曹、邾、滕諸侯之大夫於扈。戍周且謀納魯昭公。魯昭公時出居鄆。

二十五年（魯昭公三十二年）冬，世叔申會晉、魯、齊、宋、鄭、曹、莒、薛、杞、小邾諸侯之大夫於狄泉謀城成周。二十六年（魯定公元年）春正月，城成周。二十九年（魯定公四年）春三月，公會周劉子、晉、魯、宋、蔡、鄭、陳、許、曹、莒、邾、頓、胡、滕、薛、杞、小邾、齊諸侯於召陵，侵楚。三十一年（魯定公六年），魯侵鄭，不假道於衛。及還，陽虎使季、孟自南門入，出自東門，舍於豚澤。公怒，使彌子瑕追之。公叔發諫，乃止。三十二年（魯定公七年）秋，齊景公、鄭獻公盟於鹹，徵會於衛。公欲叛晉，諸大夫不可。公使北宮結如齊，而私於齊景公曰：「執結以侵我。」齊從之，公及齊景公盟於瑣。三十三年（魯定公八年）夏，齊伐魯，晉師救魯，將盟公於剸澤。趙鞅以衛叛晉，欲摧辱之，曰：「誰敢盟衛侯者。」晉大夫涉佗、成何曰：「我能盟之。」衛人請執牛耳。盟禮，尊者涖牛耳主次盟者。衛侯與晉大夫盟，自以當涖牛耳。成何曰：「衛，吾溫、原也，焉得視諸侯。」將歃，涉佗捘公之手，擠血至捥。公怒，乃叛晉。晉人請改盟，弗許。秋，晉士鞅侵鄭，遂侵衛。九月，魯季孫斯、仲孫何忌侵衛。冬，公及鄭獻公盟於曲濮。三十四年（魯定公九年）秋，齊伐晉，克夷儀。齊景公在晉地五氏，公將如五氏，卜過中牟，龜焦。公曰：「可也，衛車當其半，寡人當其半，敵矣。」乃過中牟。中牟人欲伐之。禇師圃亡在中牟，曰：「衛雖小，其君在焉，未可勝也，不如從齊。」乃伐齊，敗之。齊景公致禚、媚、杏於衛。三十五年（魯定公十年）夏，晉趙鞅圍衛。晉討衛之叛故，曰：「由涉佗、成何。」於是執涉佗，以求成於衛。衛不許，晉人殺涉佗，成何奔燕。冬，公及齊景公、鄭游速會於安甫。三十七年（魯定公十二年）夏，公孟彄伐曹，克郊。三十八年（魯定公十三年）春，公及齊侯次於垂葭，使師伐晉河內。孔子來，祿之如魯。後有隙，孔子去。後復來。公惡公叔戍，以其富也。公叔戍，公叔發之子。戍又將去夫人南子之黨，夫人南子愬之曰：「戍將為亂。」三十九年（魯定公十四年）春，公逐公叔戍，戍奔魯。其黨趙陽奔宋。夏，北宮結奔魯。晉范、中行氏叛晉，圍朝歌。五月，公會齊景公、魯定公於牽，謀救范、中行氏。太子蒯聵與靈公夫人南子有惡，欲殺南子。蒯聵與其徒戲陽遫謀，朝，使殺夫人。戲陽後悔，不果。蒯聵數目之，夫人覺之，懼，呼曰：「太子欲殺我！」靈公怒，太子蒯聵奔宋，已而之晉趙氏。衛盡逐其黨。公孟彄出奔鄭，自鄭奔齊。四十年（魯定公十五年）夏，鄭伐宋，公及齊景公次於渠蒢，謀救宋。晉趙稷以邯鄲叛。四十一年（魯哀公元年）夏四月，公及齊景公救邯鄲，圍五鹿。秋八月，公會齊景公於乾侯，救范氏。孔圉及魯師、齊師、鮮虞人伐晉，取棘蒲。四十二年（魯哀公二年）春，靈公遊於郊，令子郢僕。郢，靈公少子也，字子南。靈公怨太子出奔，謂郢曰：「我將立若為後。」郢對曰：「郢不足以辱社稷，君更圖之。」夏四月，公薨，諡曰靈。夫人命子郢為太子，曰：「此靈公命也。」郢曰：「亡人太子蒯聵之子輒在也，不敢當。」於是衛乃以輒為君，是為出公。冬十月，葬靈公。
## 據
* 《左氏春秋》
* 《史記·衛康叔世家》
分類:衛公世家
衛獻公

**衛獻公**，姬姓，諱**衎**，乃春秋時衛之第二十五君。定公之子也，母曰敬姒。

定公十二年（魯成公十四年）薨，獻公即位。元年（魯成公十五年）春三月，公會晉、魯、鄭、曹、宋、齊、邾諸侯同盟於戚。晉執曹成公歸於京師。討其殺太子而自立、冬十一月。孫林父與晉、魯、齊、宋、鄭、邾諸侯之大夫會吳於鍾離。二年（魯成公十六年），鄭從楚。夏四月，公伐鄭，至於鳴鴈，晉伐鄭。郤犨來乞師。戰於鄢陵之日，公出於衛。秋，公會晉、魯、齊、宋、邾諸侯於沙隨。三年（魯成公十七年）春，鄭侵晉，北宮括救晉侵鄭，至於高氏。夏五月，公會尹武公、單襄公及晉、魯、宋、曹、齊、邾諸侯伐鄭。六月，同盟於柯陵。冬，公會單襄公及諸侯伐鄭。十月，圍鄭，楚救之，諸侯還。四年（魯成公十八年）楚伐宋。冬十二月，公會晉、宋、邾諸侯及魯、齊之大夫同盟於虛朾，謀救宋。五年（魯襄公元年）春正月，寗殖會晉、齊、宋、曹、莒、邾、滕、薛諸侯之大夫圍宋彭城。宋魚石叛，討魚石也。夏，晉韓厥伐鄭，公次於戚，以為之援。秋九月，周簡王崩，子靈王立。冬，使公孫剽如魯聘。六年（魯襄公二年）夏，寗殖及晉師、宋師侵鄭。秋七月，孫林父會晉、魯、宋、曹、邾諸侯之大夫於戚，謀鄭故。冬，復會於戚，城虎牢，以偪鄭。鄭人乃成。七年（魯襄公三年）夏六月，公會單頃公及晉、宋、鄭、莒、邾、齊諸侯同盟於雞澤。陳使袁僑如會。戊寅，及陳袁僑盟。九年（魯襄公五年）春，孫林父會吳於善道。秋公會晉、魯、宋、陳、鄭、曹、莒、邾、滕、薛、齊、吳、鄫諸侯於戚，會吳且命戍陳。冬，楚伐陳。十一月公會晉、魯、宋、鄭、曹、齊諸侯於城棣，以救陳。十一年（魯襄公七年）秋，魯季孫宿來。冬十月，使孫林父如魯聘。壬戌，及魯盟，楚圍陳。十二月，公會晉、魯、宋、陳、曹、莒、邾諸侯於鄬，以救陳。十二年（魯襄公八年）夏五月，寗殖會晉、鄭、齊、宋、邾諸侯於邢丘。十三年（魯襄公九年）公令師曹教宮妾鼓琴，妾不善，曹笞之。妾以幸惡曹於公，公亦笞曹三百。冬十月，鄭從楚，公會晉、魯、宋、曹、莒、邾、滕、薛、杞、小邾、齊諸侯伐鄭。鄭行成。十二月，同盟於戲。晉以諸侯復伐鄭。閏月，侵鄭，次於陰口而還。十四年（魯襄公十年）春公與諸侯會吳於柤。夏五月，楚、鄭伐宋，公救宋，師於襄牛。鄭皇耳侵衛，衛追之，獲皇耳。秋，公會諸侯伐鄭，師於牛首，城虎牢而戍之。鄭及晉平，會楚救鄭，鄭又與楚人盟。諸侯之師還，侵鄭北鄙而歸。十五年（魯襄公十一年）夏四月，公會諸侯伐鄭，鄭行成。秋七月，同盟於亳城北，楚伐鄭，鄭逆之，伐宋。九月，諸侯悉師，復伐鄭。冬十月，鄭成。十二月，會於蕭魚，楚敗吳。十八年（魯襄公十四年）春正月，北宮括與諸侯之大夫會吳於向。夏四月，北宮括會諸侯之大夫伐秦。獻公戒孫林父、寗殖食，皆往。日旰不召，而去射鴻於囿。二子從之，公不釋射服與之言。二子怒，如宿。孫林父子數侍公飲，使師曹歌巧言之卒章。師曹又怒公之嘗笞三百，乃歌之，欲以怒孫林父，報衛獻公。林父語蘧伯玉，伯玉曰：「臣不知也。」遂攻出獻公。林父殺羣公子，獻公奔齊，齊置衛獻公於聚邑。國人立公孫剽，是為殤公。

殤公十一年（魯襄公二十五年），寗喜與孫林父爭寵相惡，殤公使寗喜攻孫林父。林父奔晉，復求入故衛獻公。獻公在齊，齊景公聞之，與衛獻公如晉求入。晉平公使魏舒、宛沒逆獻公，將使衛與之夷儀。齊崔杼止其帑，以求五鹿。八月，獻公入於夷儀。獻公自夷儀使母弟鱄與寗喜言：「茍反，政由寗氏，祭則寡人。」寗喜許之。十二年（魯襄公二十六年），春二月，寗喜殺孫林父子襄，弒殤公剽，孫林父以戚如晉。甲午，獻公入，大夫逆於竟者，執其手而與之言，道逆者，自車揖之，逆於門者，頷之而已。公至，使讓大叔儀曰：「寡人淹恤在外，獨子不在寡人。」對曰：「臣不能負羈紲從扞牧圉，罪一。臣不能貳通外內之言，罪二。有二罪，敢忘其死。」乃行，公使止之。衛侵戚，孫林父愬於晉，晉戍茅氏。殖綽伐茅氏，殺晉戍三百人。夏六月，晉趙武會魯襄公、鄭良霄、宋向戌、曹大夫於澶淵，以討衛，疆戚田。取衛西鄙懿氏六十以與孫氏。秋，晉執寗喜，公如晉，晉人執而囚之於士弱氏。齊景公、鄭伯如晉請公，晉許之。冬十二月，衛歸衛姬於晉，晉乃釋公。獻公後元年（魯襄公二十七年）春，石惡會晉、魯、楚、蔡、陳、鄭、許、曹諸侯之大夫於宋，寗喜専，公患之，衛大夫公孫免餘攻寗氏，殺喜及右宰榖，母弟鱄出奔晉。公使免餘為卿。辭曰：「大叔儀不貳。」乃使大叔儀為卿。秋七月，諸侯之大夫盟於宋。二年（魯襄公二十八年），討寗氏之黨，石惡出奔晉。冬十一月癸巳，靈王崩，景王立。三年（魯襄公二十九年）吳延陵季子使過衛，見蘧伯玉、史鰌，曰：「衛多君子，其國無故。」過宿，孫林父為擊磬，曰：「不樂，音大悲，使衛亂乃此矣。」夏五月，公薨，諡曰獻，子襄公惡立。秋九月，葬獻公。獻公在位十八年，出亡，殤公立。殤公立十二年遇弒，獻公復入，入三年薨。獻公前後在位二十一年。
## 據
* 《左氏春秋》
* 《史記·衛康叔世家》
分類:衛公世家
衛文公

**衛文公**，姬姓，諱**燬**，乃春秋時衛之第二十君。宣公之孫，昭伯頑之子，惠公同母異父兄，戴公之弟也。

昭伯頑烝於宣姜，生齊子、戴公申、文公燬、宋桓夫人、許穆夫人。戴公元年（魯閔公二年）薨，其弟燬立為文公。文公初立，輕賦平罪，身自勞，與百姓同苦，以收衛民。二年（魯僖公二年）春，諸侯城楚丘而封衛。四年（魯僖公四年）春，公會齊、魯、宋、陳、鄭、許、曹諸侯侵蔡，蔡潰，遂伐楚，次於陘。冬，衛會齊、魯、宋、鄭、許、曹諸侯之師侵陳，討轅濤塗不忠，陳成。五年（魯僖公五年）夏，公及齊、魯、宋、陳、鄭、許、曹諸侯會王世子於首止，謀寧周。秋八月，諸侯盟於首止，鄭文公逃歸，不盟。六年（魯僖公六年）夏，公會齊、魯、宋、陳、曹諸侯伐鄭，以其逃首止盟故，圍新城。八年（魯僖公八年）春正月，公會周人、齊、魯、宋、許、曹、陳諸侯盟於洮，謀王室。時惠王已崩，王世子惡大叔帶之難，懼不發喪，而告難於齊。冬十二月，王世子立為襄王。九年（魯僖公九年）夏，公會宰周公、齊、魯、宋、鄭、許、曹諸侯於葵丘，齊桓公以諸侯之師伐晉，討晉里克之亂。十年（魯僖公十年）春，狄滅溫，溫子來奔。十二年（魯僖公十二年）春，諸侯城衛楚丘之郛。十三年（魯僖公十三年）春，狄侵衛。夏，公會齊、魯、宋、陳、鄭、許、曹諸侯於鹹，淮夷病杞故且謀王室。秋，為戎難故，諸侯戍周。十四年（魯僖公十四年）春，諸侯城緣陵，遷杞。十五年（魯僖公十五年）春，楚伐徐，公會諸侯盟於牡丘，遂次於匡，諸侯之大夫救徐。十六年（魯僖公十六年），晉公子重耳過，無禮。秋，王以戎難告於齊，齊徵諸侯戍周。冬十二月，公會齊、魯、宋、陳、鄭、許、邢、曹諸侯於淮，謀鄫且東畧。齊桓公薨，齊立無虧，孝公奔宋。十八年（魯僖公十八年）春宋以衛師及曹、邾伐齊，齊殺無虧。冬邢人、狄人伐衛，圍莵圃。公以國讓父兄子弟及朝衆，曰：「茍能治之，燬請從焉。」衆不可，而後師於訾婁。狄師還。十九年（魯僖公十九年）秋，伐邢。二十一年（魯僖公二十一年）春，狄侵衛。二十五年（魯僖公二十五年）春正月，伐邢，遂滅邢。夏四月，公薨，諡曰文，子成公鄭立。秋，葬文公。文公之封於楚丘也，大布之衣，大帛之冠，務材訓農，通商惠工，敬教勸學，授方任能。元年革車三十乘，季年乃三百乘。
## 據
* 《左氏春秋》
* 《史記·衛康叔世家》
分類:衛公世家
衛成公

**衛成公**，姬姓，諱**鄭**，乃春秋時衛之第二十一君。文公之子也。

文公二十五年（魯僖公二十五年）薨，成公立。衛平魯、莒。冬十二月，公會魯僖公、莒慶盟於洮。成公元年（魯僖公二十六年）春正月，寗速會魯僖公、莒子盟於向。夏，齊伐魯北鄙，衛伐齊。三年（魯僖公二十八年）春，晉文公將伐曹救宋，假道於衛，成公弗許。晉更從南河度，救宋。徵師於衛，衛大夫欲許，成公不肯。晉侵曹，伐衛，取五鹿。二月，晉、齊盟於歛盂，公請盟，晉人弗許。公欲與楚，國人不欲，故出公以説於晉。大夫元咺攻成公，成公出奔。公出居襄牛，楚人救衛。夏四月，戰於城濮，楚師敗績。晉文公伐衛，分其地予宋，討前過無禮及不救宋患也。公聞楚師敗，懼，出奔楚，遂適陳。五月，元咺奉成公弟叔武會晉、魯、齊、宋、蔡、鄭、莒諸侯盟於踐土，或訴元咺於公，曰：「立叔武矣。」其子角從公，公使殺之。六月，晉人復公。衛大夫寗俞與國人盟於宛濮，曰：「既盟之後，行者無保其力，居者無懼其罪。有渝此盟，明神先君，是糾是殛。」國人聞此盟也，而後不貳。公先期入，寗俞先，衛大夫長牂守門，以為使也，與之乘而入。衛大夫公子顓犬、華仲前驅，射殺叔武。公知其無罪也，枕之股而哭之。顓犬走出，公使殺之。元咺出奔晉。

公羊傳曰：晉文公逐衛侯而立叔武。叔武辭立而他人立，則恐衛侯之不得反也。故於是已立。然後為踐土之會治反衛侯。衛侯得反曰：「叔武篡我。」元咺爭之曰：「叔武無罪。」終殺叔武，元咺走而出。

冬，晉、魯、齊、宋、蔡、鄭、陳、莒、邾、秦會於溫。公與元咺訟，公不勝，執公歸之於京師，置諸深室。元咺歸於衛，立公子瑕。五年（魯僖公三十年），晉文公酖公，不死。會魯為之請，納玉於周襄王與晉文公，皆十㲄，王許之。秋，乃釋公。公使賂衛大夫周歂、冶厪曰：「茍能納我，吾使爾為卿。」歂厪殺元咺及公子瑕、瑕弟子儀，公復入。六年（魯僖公三十一年）冬，狄圍衛，衛遷於帝丘，卜曰三百年。七年（魯僖公三十二年）夏，狄有亂，衛侵狄，狄請平。秋，衛及狄盟，晉文公薨。晉文公之末年，諸侯朝晉，公不朝，使孔達侵鄭，伐緜、訾及匡。九年（魯文公元年）晉襄公使先且居、胥臣伐衛，圍戚。夏六月，取之，獲孫林父。衛使告於陳，陳共公曰：「更伐之，我辭之。」孔達伐晉。十年（魯文公二年）夏六月，晉士縠會宋、陳、鄭、魯諸侯盟於垂隴，陳共公為衛請成於晉，執孔達以説。十一年（魯文公三年）春，公如陳，拜晉成。十二年（魯文公四年）春，晉歸孔達。夏，成公朝晉襄公。秋，使寗俞如魯聘。十三年（魯文公五年）冬，晉陽處父來聘。十四年，秦穆公薨。十五年（魯文公七年）秋八月，公會魯、齊、宋、陳、鄭、許、曹諸侯、晉趙盾盟於扈。十六年（魯文公八年）秋八月，襄王崩，子頃王立。十七年（魯文公九年）春，楚伐鄭，孔達會晉、魯、宋、許諸侯之大夫救鄭。二十一年（魯文公十三年）冬，魯文公如晉朝。公會魯文公於㳫，以衛貳於楚故，請平於晉。狄侵衛。二十二年（魯文公十四年）春，頃王崩，匡王立。夏六月，公會魯、宋、陳、鄭、許、曹諸侯、晉大夫趙盾同盟於新城，從楚者服且謀納邾捷菑。二十三年（魯文公十五年）冬十一月，公及晉、宋、蔡、陳、鄭、許、曹諸侯盟於扈，尋新城之盟且謀伐齊。齊執周單伯且數伐魯，齊人賂晉靈公，不克伐而還。宋人弒昭公。二十五年（魯文公十七年）春，孔達及晉、陳、鄭之大夫伐宋。二十六年，齊邴歜弒其君懿公。二十八年（魯宣公二年）夏，以鄭為楚伐宋故，晉以衛師、宋師、陳師侵鄭。冬十月，匡王崩，定王立。三十二年（魯宣公六年）春，以陳即楚故，孫免及晉趙盾侵陳。三十三年（魯宣公七年）春，使孫良夫如魯盟。冬公會晉、魯、宋、鄭、曹諸侯盟於黑壤。三十五年（魯宣公九年）秋九月，公會晉、宋、鄭、曹諸侯於扈，陳靈公不會。晉荀林父以諸侯之師伐陳。冬十月，公薨，子穆公遫立。
## 據
* 《左氏春秋》
* 《史記·衛康叔世家》
分類:衛公世家
高麗惠宗

**高麗惠宗**（九一二年－九四五年），高麗國第二代王，王氏，諱**武**，字**承乾**，高麗太祖王建長男，母莊和王后吳氏。

太子武從征後百濟有功，太祖二十六年（九四三年）薨，太子武即位，太祖遺命喪葬悉從儉約，以神惠王後柳氏祔葬。惠宗元年（九四四年），遣廣評侍郞韓玄珪、禮賓卿金廉，如後晉，告嗣位。遂賀，破契丹。冬十二月，平章事崔彥撝卒。流星犯紫微。大匡王規謀立廣州院君。初，太祖納規女生廣州院君，崔知夢奏將有變宜移御。惠宗潛徙重光殿得免，亦不罪規。惠宗以長公主妻弟昭，公主從母姓稱皇甫氏。二年（九四五年），晉遣范匡政、張季凝來冊王，持節玄菟州都督上柱國充大義軍使，仍封高麗國王。九月，惠宗薨於重光殿，弟堯即位，誅王規及其黨三百餘人。諡曰義恭，廟號惠宗，葬于松嶽東麓，陵曰順陵。穆宗五年加諡明孝，顯宗五年加宣顯，十八年加高平，高宗四十年加景憲。
## 據
* 《高麗史·惠宗世家》
分類:高麗本紀
楚平王

**楚平王**，羋姓，熊氏，諱**棄疾** ，及即位改諱**居**，乃春秋時楚王，共王之子，靈王之弟也。

棄疾初事靈王，靈王五年（魯昭公六年），公子棄疾如晉。後遷許、滅陳皆有功。十年（魯昭公十一年）靈王殺蔡靈侯，公子棄疾圍蔡。冬，滅蔡，棄疾為**蔡公**。十二年（魯昭公十三年），靈王在乾谿，觀從自蔡召公子比、公子黑肱入襲蔡，蔡公棄疾將食，見之而逃。觀從使比食，坎，用牲，加書，而速行。觀從徇於蔡曰：「蔡公召二子，將納之。」衆乃奉棄疾，召二子而盟於鄧，依陳、蔡人以國。公子比、公子黑肱因薳氏、許圍、蔡洧、蔓成然四族之徒以入楚。及郊，陳、蔡欲為名，故請為武軍。蔡人知之曰：「欲速。且役病矣，請藩而已。」乃藩為軍。棄疾使須務牟與史禆先入，因正仆人殺太子祿及公子罷敵。比自立為王，黑肱為令尹，次於魚陂。棄疾為司馬，先除王宮。觀從謂比曰：「不殺棄疾，雖得國，猶受禍也。」比曰：「余不忍也。」觀從曰：「人將忍子，吾不忍俟也。」王不聽，乃去。夏五月，靈王縊，國人未及知。是時楚國雖已立比為王，畏靈王復來，又不聞靈王死，國人每夜驚，曰：「王入矣！」乙卯夜，棄疾使船人從江上走呼曰：「王至矣！」國人大驚。使鬬成然走告王比及令尹黑肱曰：「王至矣！國人殺君，司馬將來矣。君若早自圖也，可以無辱。眾怒如水火焉，不可為謀。」又有呼而走至者曰：「眾至矣！」比、黑肱皆自殺。丙辰，棄疾即位，改名曰**熊居**，是為平王。葬公子比於訾，號為訾敖。殺囚，衣之王服，而流諸漢，乃取而葬之，以靖國人，使鬬成然為令尹。初共王無冢適，有寵子五人，無適立焉。乃望祭群神，請神決之，使主社稷，而陰與巴姬埋璧於室內，召五公子齋而入。康王跨之，靈王肘加之，公子比、公子黑肱皆遠之。平王幼，抱其上而拜，壓紐。故康王以長立，至其子失之；圍為靈王，及身而弒；子比為王十餘日，子晳不得立，又俱誅。四子皆絕無後。唯獨棄疾後立，為平王，竟續楚祀。

平王以詐弒兩王而自立，恐國人及諸侯叛之，乃施惠百姓。平王封陳、蔡，復遷邑，致羣賂，施舍、寛民、宥罪、舉職。使枝如子躬聘於鄭。楚之滅蔡也，靈王遷許、胡、沈、道、房、申於荊焉。平王即位封陳、蔡，而皆復之。隱太子之子廬歸於蔡，悼太子之子吳歸於陳。吳以楚亂故，獲五率以歸。王謂觀從：「恣爾所欲。」欲為卜尹，王許之。

平王元年（魯昭公十四年），使然丹簡上國之兵於宗丘，且撫其民。使屈罷簡東國之兵於召陵，好於邊疆，息民五年，而後用師。秋九月，殺鬬成然，以陽匄為令尹。三年（魯昭公十六年）王誘戎蠻子嘉殺之，取蠻氏，既而復立其子。五年（魯昭公十八年），吳伐楚，戰於長岸，大敗吳師，獲其乘舟餘皇。吳夜從之，大敗楚師，取餘皇以歸。冬，遷許於白羽。六年（魯昭公十九年），楚工尹赤遷陰於下陰，令尹子瑕城郟。王使費無極為太子建聘於秦，婦美，來，未至，無極先歸，說平王曰：「秦女好，可自娶，為太子更求。」平王聽之，正月，夫人嬴氏至自秦，使太子建居城父，守邊。使陽匄聘於秦，拜夫人也。王自娶秦女，生熊珍。更為太子娶。冬，歸吳蹶由。蹶由，吳王餘眛弟，靈王所執。七年（魯昭公二十年），伍奢為太子太傅，無極為少傅。無極無寵於太子，常讒惡太子建。建時年十五矣，其母蔡女也，無寵於王，王稍益疏外建也。無極又日夜讒太子建於王曰：「自無極入秦女，太子怨，亦不能無望於王，王少自備焉。且太子居城父，擅兵，外交諸侯，且欲入矣。」平王召其傅伍奢責之。伍奢知無忌讒，乃曰：「王柰何以小臣疏骨肉？」無忌曰：「今不制，後悔也。」於是王遂囚伍奢。而召其二子而告以免父死。乃令司馬奮揚召太子建，欲誅之。太子聞之，亡奔宋。無極極曰：「伍奢有二子，不殺者為楚國患。盍以免其父召之，必至。」於是王使使謂奢：「能致二子則生，不能將死。」奢曰：「尚至，胥不至。」王曰：「何也？」奢曰：「尚之為人，廉，死節，慈孝而仁，聞召而免父，必至，不顧其死。胥之為人，智而好謀，勇而矜功，知來必死，必不來。然為楚國憂者必此子。」於是王使人召之，曰：「來，吾免爾父。」伍尚謂伍子胥曰：「聞父免而莫奔，不孝也；父戮莫報，無謀也；度能任事，知也。子其行矣，我其歸死。」伍尚遂歸。子胥彎弓屬矢，出見使者，曰：「父有罪，何以召其子為？」將射，使者還走，遂出奔吳。伍奢聞之，曰：「胥亡，楚國危哉。」楚人遂殺伍奢及尚。宋華氏亂，薳越帥師逆華氏。九年（魯昭公二十二年），宋華亥、向寧來奔。夏四月，周景王崩，周悼王立，王子朝作亂。冬，周悼王崩，周敬王立。十年（魯昭公二十三年）楚太子建母在居巢，開吳。吳使公子光伐楚，遂敗陳、蔡，取太子建母而去。楚恐，城郢。初，吳之邊邑卑梁與楚邊邑鍾離小童爭桑，兩家交怒相攻，滅卑梁人。卑梁大夫怒，發邑兵攻鍾離。楚王聞之怒，發國兵滅卑梁。吳王僚聞之大怒，亦發兵，使公子光因建母家攻楚，遂滅鍾離、居巢。吳伐州來，楚及諸侯之師救之。令尹陽匄卒於軍，戰於雞父，楚師大奔。以囊瓦為令尹，城郢。十一年（魯昭公二十四年）王為舟師以畧吳疆，及圉陽而還。吳踵楚，滅巢及鍾離而還。十二年（魯昭公二十五年），使薳射城州屈，復茄人，城丘皇，遷訾人。使熊相禖郭巢，季然郭卷。游吉聞之，曰：「楚王將死矣。使民不安其土，民必憂，憂將及王，弗能久矣。」　十三年（魯昭公二十六年）秋九月，王薨。太子軫立為昭王。
## 據
* 《左傳·昭公》
* 《史記·楚世家》
分類:楚世家
鄭襄公

**鄭襄公**，姬姓，諱**堅**，乃周時鄭之第十一君。穆公之子，靈公之弟也。

靈公元年（魯宣公四年）夏六月，公子歸生弒靈公，堅立為襄公。襄公立，將盡去穆氏。穆氏者，殺靈公、公子宋之族家也。去疾曰：「必去穆氏，我將去之。」乃止。皆以為大夫。冬，楚伐鄭。襄公元年（魯宣公五年），楚怒鄭受宋賂縱華元，伐鄭。陳及楚平。鄭背楚，與晉親。晉救鄭，伐陳。二年（魯宣公六年）楚伐鄭，取成於厲，既成，公逃歸。三年（魯宣公七年），及晉平，公會晉、宋、衛、曹諸侯盟於黑壤，周王叔桓公臨之，以謀不睦。五年（魯宣公九年），公及晉、宋、衛、曹諸侯會於扈，陳不會，晉以諸侯之師伐陳。冬，楚為厲之役故，伐鄭。晉救鄭，敗楚師於柳棼。國人皆喜，唯公子去疾憂曰：「是國之災也，吾死無日矣。」六年（魯宣公十年），公子歸生卒，國人復逐其族，以其弒靈公也。鄭及楚平。夏，晉、宋、衛、曹之師伐鄭，取成而還。冬，楚伐鄭，晉救鄭，逐楚師於潁北。諸侯之師戍鄭。七年（魯宣公十一年）鄭與晉盟鄢陵。楚伐鄭，公及楚莊王、陳成公盟於辰陵，既盟，又僥事於晉。八年（魯宣公十二年）楚莊王以鄭與晉盟，來伐，圍鄭，旬有七日，鄭卜行成，不吉卜，臨於大宮，且巷出車，吉。國人大臨，守陴者皆哭。楚莊王退師。國人修城。進復圍鄭，三月，克鄭，鄭以城降楚。楚王入自皇門，至於逵路，公肉袒牽羊以迎，曰：「孤不天，不能事君，使君懷怒以及敝邑，孤之罪也，敢不唯命是聽？其俘諸江南，以實海濱，亦唯命；其翦以賜諸侯，使臣妾之，亦唯命。若惠顧前好，僥福於厲、宣、桓、武，不泯其社稷，使改事君，夷於九縣，君之惠也，孤之願之，非所敢望也。敢布腹心，君實圖之。」左右曰：「自郢至此，士大夫亦久勞矣。不可許也，得國無赦。」楚莊王曰：「所為伐，伐不服也。今已服，尚何求乎？其君能下人，必能信用其民矣，庸可幾乎？」退三十里，而許之平。楚大夫潘尫入盟，公子去疾出質。夏，晉聞楚之伐鄭，發兵救鄭。其來持兩端，故遲，比至河，楚兵已去。晉將率或欲渡，或欲還，卒渡河。莊王聞，還擊晉。鄭反助楚，及楚師戰於邲，大破晉軍於河上，晉師敗績。公及許男如楚。十年（魯宣公十四年），晉來伐鄭，為邲故，以其反晉而親楚也。告於諸侯，蒐焉而還。鄭懼使公孫張代去疾於楚。公孫張，穆公孫也。公如楚，謀晉。十一年，楚莊王伐宋，宋告急於晉。晉景公欲發兵救宋，伯宗諫晉君曰：「天方開楚，未可伐也。」乃求壯士得霍人解揚，字子虎，誆楚，令宋毋降。過鄭，鄭與楚親，乃執解揚而獻楚。楚王厚賜與約，使反其言，令宋趣降，三要乃許。於是楚登解揚樓車，令呼宋。遂負楚約而致其晉君命曰：「晉方悉國兵以救宋，宋雖急，慎毋降楚，晉兵今至矣！」楚莊王大怒，將殺之。解揚曰：「君能制命為義，臣能承命為信。受吾君命以出，有死無隕。」莊王曰：「若之許我，已而背之，其信安在？」解揚曰：「所以許王，欲以成吾君命也。」將死，顧謂楚軍曰：「為人臣無忘盡忠得死者！」楚王諸弟皆諫王赦之，於是赦解揚使歸。晉爵之為上卿。十六年（魯成公二年）冬，楚及鄭師侵衛。十一月，公子去疾及楚公子嬰齊、魯成公、蔡景侯、許男及秦、宋、陳、衛、齊、曹、邾、薛、鄫諸侯之大夫盟於蜀。十七年（魯成公三年）晉會魯、宋、衛、曹伐，鄭鄭敗晉師於丘輿。皇戍如楚獻捷。夏，公子去疾伐許。冬，復伐許。十八年（魯成公四年）春三月，公薨。夏四月，葬襄公。子悼公費立。
## 據
* 《左氏春秋》
* 《史記·鄭世家》
分類:鄭公世家
晉厲公

**晉厲公**，姬姓，諱**州蒲**，又作**壽曼**，乃春秋時晉之第二十九君。景公之太子也。

景公十九年（魯成公十年）薨，厲公立。初立，欲和諸侯。厲公元年（魯成公十一年）春，使郤犨如魯聘，及魯盟。夏，魯季孫行父來，報聘且涖盟。冬，宋大夫華元來合晉、楚之成。秦、晉為成，會於令狐。秦桓公不肯涉河，與秦桓公夾河而盟。使秦大夫史顆盟公於河東。郤犨盟秦桓公於河西。秦桓公歸而秦背盟，與狄謀伐晉。二年（魯成公十二年）春，周公楚來奔。夏五月，以華元合成故，士燮會楚大夫公子罷、許偃盟於宋。公會魯成公、衛定公於瑣澤，鄭成公亦來聽成。狄侵晉。秋，敗狄於交剛。郤至如楚聘且涖盟。冬，楚公子罷來聘且涖盟。十二月，公及楚公子罷盟於赤棘。三年（魯成公十三年）春，使郤乞如魯乞師，將伐秦。夏四月，公使呂相絶秦。呂相，魏錡子。五月公會魯、齊、宋、衛、鄭、曹、邾、滕諸侯伐秦，至涇，戰於麻隧，秦師敗績。獲秦將成差及不更女父。四年（魯成公十四年）春，衛定公來，公強見孫林父，定公不可。夏，定公歸，公使郤犨送林父，卒見定公而復之。晉景公十六年，衛定公惡孫林父，林父奔晉。五年（魯成公十五年）春三月，公會魯、衛、鄭、曹諸侯同盟於戚，執曹成公歸於京師。曹宣公薨，公子負芻殺其太子而自立為成公，故見討。三郤讒伯宗，冬十月，殺伯宗及欒弗忌，伯州犂奔楚。伯宗以好直諫得此禍，國人以是不附厲公。十一月士燮會魯、齊、宋、衛、鄭、邾諸侯之大夫會吳於鍾離。六年（魯成公十六年）鄭叛晉與楚盟，晉怒。欒書曰：「不可以當吾世而失諸侯。」公將伐鄭，使欒黶如魯，郤犨如衛，遂如齊，皆乞師。乃發兵。厲公自將，夏五月，晉師起楚救鄭，度河。聞楚兵來救，士燮請公欲還。郤至曰：「發兵誅逆，見彊辟之，無以令諸侯。」遂與戰。六月，晉、楚戰於鄢陵，癸巳，射中楚共王目，楚師、鄭師敗績。子反收餘兵，拊循欲復戰，晉患之。共王召子反，其侍者豎陽穀進酒，子反醉，不能見。王怒，讓子反，子反死。王遂引兵歸。晉由此威諸侯，欲以令天下求霸。秋，以鄭未服，公會魯、齊、衛、宋、邾諸侯於沙隨，謀伐鄭。七月，公會周尹武公及諸侯伐鄭，荀罃以諸侯之師侵陳，遂侵蔡。諸侯遷於潁上。鄭宵軍之，宋、齊、衛皆失軍。曹人請於晉，晉歸曹成公。九月，執魯季孫行父於苕丘，既而許魯平，赦行父。冬十二月，郤犨及行父盟於扈，公使郤至獻楚捷於周。

七年（魯成公十七年）春正月，鄭侵晉虛、滑，衛救晉。夏五月，公會周尹武公、單襄公及魯、宋、衛、曹、齊、邾諸侯伐鄭。六月，同盟於柯陵，楚救鄭，諸侯還。秋九月，荀罃如魯乞師。冬，公會諸侯伐鄭。冬十月，圍鄭。楚救鄭，諸侯還。公侈，多外嬖。欲盡去羣大夫而立其左右。胥童怨郤氏，嘗與郤至有怨，曰：「必先三郤，族大多怨。」及欒書又怨郤至不用其計而遂敗楚，乃使人閒謝楚。楚來詐厲公曰：「鄢陵之戰，實至召楚，欲作亂，內子周立之。會與國不具，是以事不成。」厲公告欒書。欒書曰：「其殆有矣！願公試使人之周微考之。」果使郤至於周。欒書又使公子周見郤至，郤至不知見賣也。厲公驗之，信然，遂怨郤至，欲殺之。厲公獵，與姬飲，郤至殺豕奉進，宦者奪之。郤至射殺宦者。公怒，曰：「季子欺予！」將誅三郤，未發也。郤錡欲攻公，曰：「我雖死，公亦病矣。」郤至曰：「信不反君，智不害民，勇不作亂。失此三者，誰與我？我死耳！」十二月壬午，公令胥童以兵八百人襲攻殺郤錡、郤犨、郤至。胥童以甲劫欒書、中行偃於朝，曰：「不殺二子，患必及公。」公辭曰：「一旦殺三卿，寡人不忍益也。」對曰：「人將忍君。」公弗聽，謝欒書等以誅郤氏罪：「大夫無辱，其復職位。」二子頓首曰：「幸甚幸甚！」公使胥童為卿。閏月乙卯，公遊於匠麗氏，欒書、中行偃以其黨襲捕厲公，囚之，殺胥童。厲公八年（魯成公十八年），使程滑弒公，葬之於翼東門之外，以車一乘。諸侯葬七乘，不以君禮葬也。諡曰厲，而使人迎襄公曾孫周於周而立之，是為悼公。
## 據
* 《左氏春秋·成公》
* 《史記·晉世家》
分類:晉公世家
鄭文公

**鄭文公**，姬姓，諱**踕**，乃周時鄭之第八君。厲公之子也。

厲公後七年（魯莊公二十一年）薨，文公立。文公六年（魯莊公二十七年），公會齊、魯、宋、陳諸侯同盟於幽。七年（魯莊公二十八年），楚伐鄭，齊、魯、宋救鄭，楚師夜遁。國人將奔桐丘，諜人告曰：「楚幕有烏。」乃止。八年（魯莊公二十九年） 鄭侵許。十三年（魯閔公二年），公惡大夫高克，使帥師次於河上。久而弗召。師潰而歸，高克奔陳。十四年（魯僖公元年），楚伐鄭，公會齊、魯、宋、曹、邾諸侯盟於檉，謀救鄭。十五年（魯僖公二年），楚侵鄭，囚聃伯。十六年（魯僖公三年），楚伐鄭，公欲成，大夫孔叔不可。十七年（魯僖公四年）公會齊、魯、宋、陳、衛、許、曹諸侯侵蔡，齊桓公以兵破蔡，遂伐楚，次於陘。楚屈完及諸侯盟於召陵。周惠王以惠后故，將廢世子鄭，而立王子帶。十八年（魯僖公五年）公會齊、魯、宋、陳、衛、許、曹諸侯會王世子於首止。秋八月，諸侯盟。王使周公、召公曰：「吾撫汝以從楚，輔之以晉，可以少安。」公喜於王命而懼其不朝於齊，故逃歸不盟。孔叔止之，弗聽。十九年（魯僖公六年）齊、宋、鄭、魯、衛、曹伐鄭，圍新城，楚圍許以救鄭。諸侯乃還。二十年（魯僖公七年），齊伐鄭，孔叔請下。齊桓公曰：「姑少待。」夏，鄭殺大夫申侯以説於齊。秋，諸侯盟於寗母。公使世子華聽命於會，華言於齊侯曰：「洩氏、孔氏、子人氏三族，實違君命。請去之。」齊桓公辭。冬，公使請盟於齊。閏月，惠王崩，襄王惡王子帶之難，懼不發䘮。二十一年（魯僖公八年）諸侯會周人於洮，謀王室。公乞盟，請服也。二十二年（魯僖公九年），公會宰周公及齊、魯、宋、衛、許、曹於葵丘。二十四年（魯僖公十一年），王子帶召戎伐京師，入王城。文公之賤妾曰燕姞，夢天與之蘭，曰：「余為伯鯈。余，爾祖也。以是為而子，蘭有國香。」以夢告文公，文公幸之，而予之草蘭為符。遂生子，名曰蘭。二十五年，襄王討王子帶，子帶奔齊。二十六年（魯僖公十三年）公會齊、魯、宋、陳、衛、許、曹諸侯於鹹，淮夷病杞，且謀王室也。秋，為戎難故，諸侯戍周。二十七年，諸侯城緣陵，而遷杞。二十八年（魯僖公十五年），楚伐徐。公會諸侯盟於牡丘，遂次於匡，諸侯之大夫救徐。二十九年（魯僖公十六年）冬，殺世子華。十二月公會齊、魯、宋、陳、衛、許、邢、曹諸侯於淮。

三十一年（魯僖公十八年）公朝楚。三十二年（魯僖公十九年）鄭及陳、蔡、楚盟於齊。三十三年（魯僖公二十年）滑叛鄭，而服於衛。鄭入滑。三十四年（魯僖公二十一年）公及宋、楚、陳、蔡、許、曹諸侯會於盂，楚執宋襄公以伐宋。冬，諸侯盟於薄，釋宋襄公。三十五年（魯僖公二十二年），宋、衛、許、滕伐鄭，楚伐宋以救鄭，戰於泓，宋師敗績。夫人羋氏、姜氏勞楚成王於柯澤，楚成王入享，享畢，夜出，文羋送於軍，取鄭二姬以歸。三十六年（魯僖公二十三年）晉公子重耳過鄭，公不禮焉。文公弟大夫叔詹諫曰：「重耳賢，且又同姓，窮而過君，不可無禮。」文公曰：「諸侯亡公子過者多矣，安能盡禮之！」詹曰：「君如弗禮，遂殺之；弗殺，使即反國，為鄭憂矣。」文公弗聽。鄭之入滑也，滑人聽命，師還，已而反與衛。三十七年（魯僖公二十四年）春，晉公子重耳反國，立，是為文公。秋，鄭伐滑，王使大夫伯服、游孫伯請滑。初，王子頹之難，惠王之亡在櫟，公父厲公及虢公醜納惠王。王巡虢守。虢公為王宮於玤，王與之酒泉。厲公之享王也，王以后之鞶鑑予之。虢公請器，王予之爵。鄭文公怨惠王不不賜厲公爵祿，又怨襄王之與衛、滑也，故不聽襄王命，而執二子。襄王怒以狄伐鄭，取櫟。既而王子帶以狄師攻王，王出適鄭，處於氾。秋八月，宋成公如楚，還，入於鄭。公享宋成公有加。冬，公與大夫孔將鉏、石甲父、侯宣多省視官、具於氾而，後聽其私政。謂省官、司具、器用，得事天王之禮。明年，晉納襄王，入成周，殺王子帶。四十年（魯僖公二十七年）冬，楚成王會公及陳、蔡、許諸侯圍宋。四十一年（魯僖公二十八年），晉侯侵曹、伐衛，以救宋。夏四月，晉侯、齊師、宋師、秦師及楚人戰於城濮，楚師敗績。城濮役之前三月，公如楚，助楚擊晉，致其師。楚既敗而懼，使子人九行成於晉。晉欒枝入盟公。五月，晉文公及公盟於衡雍。晉獻楚俘於王駟介百乘，徒兵千。公傅襄王，用周平王享晉文侯之禮。冬，公會晉、魯、齊、宋、蔡、陳、莒、邾、秦諸侯於溫，襄王狩於河陽。四十二年（魯僖公二十九年），鄭自晉文公之過無禮，故背晉助楚。周王子虎會晉、魯、宋、陳、秦、蔡諸侯之大夫盟於翟泉，謀伐鄭。四十三年（魯僖公三十年），晉侵鄭。秋，晉文公與秦穆公共圍鄭，以鄭無禮於晉，且貳於楚也。晉軍函陵，秦軍氾南。初，鄭文公有三夫人，寵子五人，皆以罪早死。公怒，溉逐群公子。子蘭奔晉，從晉文公圍鄭。時蘭事晉文公甚謹，愛幸之，乃私於晉，以求入鄭為太子。晉於是欲得叔詹為僇。鄭文公恐，不敢謂叔詹言。詹聞，言於鄭君曰：「臣謂君，君不聽臣，晉卒為患。然晉所以圍鄭，以詹，詹死而赦鄭國，詹之願也。」乃自殺。鄭人以詹屍與晉。晉文公曰：「必欲一見鄭君，辱之而去。」鄭人患之，乃使使大夫燭之武説秦穆公：「破鄭益晉，非秦之利也。」秦穆公説，與鄭盟，使戍之，乃還。晉文公欲入蘭為太子，以告鄭。鄭大夫石癸曰：「吾聞姞姓乃后稷之元妃，其後當有興者。子蘭母，其後也。且夫人子盡已死，餘庶子無如蘭賢。今圍急，晉以為請，利孰大焉！」遂許晉，與盟，而卒立子蘭為太子，晉亦去之。四十四年（魯僖公三十一年），公子瑕出奔楚。四十五年（魯僖公三十二年），夏四月，公薨。子蘭立為穆公。
## 據
* 《左氏春秋》
* 《史記·鄭世家》
分類:鄭公世家
鄭穆公

**鄭穆公**，姬姓，諱**蘭**，乃周時鄭之第九君。文公之子。母燕姞，文公之賤妾也。
## 傳
文公二十九年，文公之殺世子華也，逐羣公子，公子蘭奔晉。文公四十三年（魯僖公三十年），蘭從晉文公伐鄭，請無與圍鄭。許之，使待命於東。石癸、侯宣多逆以為太子，以求成於晉，晉許之。四十五年（魯僖公三十二年）文公薨，蘭即位，是為穆公。穆公元年（魯僖公三十三年），秦穆公使三將將兵欲襲鄭，至滑，逢鄭賈人弦高詐以十二牛勞軍，故秦師不至，滅滑而還，晉敗秦師於殽。初，往年鄭文公之卒也，鄭司城繒賀以鄭情賣之，秦兵故來。冬，鄭及晉、陳伐許，討其貳於楚也。楚侵陳、蔡，遂伐鄭，將納公子瑕，鄭殺瑕。二年，楚太子商臣弒其父成王代立。三年（魯文公二年）公會宋、陳之諸侯及晉、魯之大夫盟於垂隴。冬，公子歸生發兵從晉、宋、陳諸侯之大夫伐秦，敗秦兵，取汪及彭衙而還。四年（魯文公三年）鄭會諸侯之師伐沈，沈潰。八年（魯文公九年）公會魯、齊、宋、衛、陳、許、曹諸侯、晉大夫盟於扈。九年（魯文公八年）秋八月，周襄王崩，頃王立。十年（魯文公九年）楚伐鄭，鄭及楚平。晉、魯、宋、衛、許諸侯之大夫救鄭，不及楚師。十一年（魯文公十年）公及陳共公會楚穆王於息。遂及蔡莊侯次於厥貉，將以伐宋，宋逆楚穆王遂道以田孟諸，宋昭公為右盂，公為左盂。盂，田獵陳名。十四年（魯文公十三年），魯文公朝晉，還。公會魯文公於棐，請平於晉，魯文公成之。十五年（魯文公十四年）春，頃王崩，匡王立。夏公會魯、宋、陳、衛、許、曹諸侯、晉大夫同盟於新城。陳、鄭、宋服故，且謀納邾捷菑。十六年（魯文公十五年），公會諸侯盟於扈，謀伐齊。齊賂晉靈公，不克而還。十八年（魯文公十七年）宋弒昭公，石楚及晉、衛、陳諸侯之大夫伐宋，曰：「何故弒君。」宋賂晉，猶立文公而還。夏，晉會諸侯於扈。晉靈公不見鄭穆公，以為貳於楚也。公子歸生以書告晉趙盾。晉使鞏朔行成於鄭，以趙穿、公壻池為質。鄭以太子夷、石楚為質。公以晉受齊、宋之賂也，曰：「晉不足與也。」遂受盟於楚。陳共公之卒，以楚之不禮，陳靈公也受盟於晉。二十年（魯宣公元年），楚及鄭侵陳，遂侵宋。晉救陳、宋，會於棐林，以伐鄭。楚救鄭，遇於北林。晉人還。冬，晉、宋伐鄭。二十一年（魯宣公二年）公子歸生受命於楚，伐宋，戰於大棘。華元殺羊食士，不與其禦羊斟，怒以馳鄭，宋師敗績。獲華元、樂呂。鄭囚華元，宋贖華元，元亦亡去。夏，晉使趙穿以合宋、衛、陳侵鄭，楚救鄭，晉師去之。冬十月，匡王崩，定王立。二十二年（魯宣公三年），晉伐鄭，及郔，鄭及晉平。夏，楚侵鄭。冬，公薨。初，燕姞夢天與已蘭以為子。文公與之蘭而禦之。生公，故名公曰蘭。及公有疾，曰：「蘭死，吾其死乎。吾所以生也。」刈蘭而卒。十月，葬穆公。太子夷立為靈公。

## 子
* 靈公夷
* 襄公堅
* 公子去疾，字子良
* 公子偃，字子游
* 公子喜，字子罕
* 公子騑，字子駟
* 公子發，字子國
* 公子嘉，字子孔
* 公子舒，字子印
* 公子平，字子豐
* 公子志，字子孔，即士子孔
* 公子揮，字子羽
* 子然
## 據
* 《左氏春秋》
* 《史記·鄭世家》
分類:鄭公世家
鄭成公

**鄭成公**，姬姓，諱**睔**，乃周時鄭之十三君。襄公之子，悼公之弟也。

悼公二年（魯成公六年）薨。成公即位，是年秋，以鄭從晉，楚伐鄭，晉救鄭，楚師還。成公元年（魯成公七年），公如晉，見，且請師。秋，楚伐鄭，晉、魯、齊、宋、衛、曹、莒、邾、杞救鄭，鄭攻楚師，囚鄖公鍾儀，獻諸晉。秋八月，同盟於馬陵。二年（魯成公八年），晉侵蔡及楚。公會晉師，門於許東門，大獲焉。三年（魯成公九年），公會晉、魯、齊、宋、衛、曹、莒、杞諸侯同盟於蒲。楚共王曰「鄭伯孤有德焉」，使人來與盟。成公私與盟。楚以重賂求鄭，公會楚公子成於鄧。秋，成公朝晉，晉曰「鄭私平於楚」，執諸銅鞮。而使欒書伐鄭，鄭使伯蠲行成，晉人殺之。楚侵陳，以救鄭。公孫申謀之，曰：「我出師以圍許，偽將改立君者，而紓晉使，晉必歸君。」冬，鄭圍許，示晉不急君也。四年（魯成公十年）春，衛侵鄭。三月，公子班聞公孫申之謀立成公庶兄公子繻，國人殺繻，立太子髠頑。公子班出奔許。晉欒書曰：「鄭人立君，我執一人焉，何益。不如伐鄭而歸其君，以求成。」夏五月，晉會魯、齊、宋、衛、曹諸侯伐鄭，鄭使公子然盟於脩澤，公歸自晉。公討立君者，殺公孫申及其弟叔禽。六年（魯成公十二年），晉、楚成，盟於宋，公如晉，聽成。七年（魯成公十三年）公會晉、魯、齊、宋、衛、曹、邾、滕諸侯伐秦戰於麻隧，秦師敗績。夏六月，公子班自訾入，殺公子印、公子羽，及軍於市。公子騑盡焚之，殺班及其弟駹。八年（魯成公十四年），鄭伐許，敗焉。公復伐許，入其郛，許人平以公孫申之封。九年（魯成公十五年）公會晉、魯、衛、曹、宋、齊、邾諸侯同盟於戚，晉侯執曹成公，歸之於京師。曹成公殺宣公太子而自立。夏，楚侵鄭，及暴隧，鄭侵楚，取新石。冬，公子鰌及晉、魯、齊、宋、衛、邾諸侯之大夫會吳於鍾離。十年（魯成公十六年）楚以汝陰之田求成於鄭，鄭叛晉，公子騑及楚子盟於武城。夏，鄭侵宋，宋敗鄭於汋陂，鄭覆之，敗諸汋陵。衛伐鄭，至於鳴鴈。晉厲公怒，發兵伐鄭。鄭使告於楚，楚共王救鄭。六月，晉楚戰於鄢陵，楚師敗績。晉射傷楚共王目，俱罷而去。秋，晉會周尹子及魯、齊、衛、宋、邾諸侯伐鄭，次於鄭西。遷於制田，晉以諸侯之師侵陳，遂侵蔡，未反，諸侯遷於潁上。公子喜宵軍之，宋、齊、衛皆失軍。十一年（魯成公十七年）鄭侵晉虛、滑，衛救晉侵鄭。夏五月，太子髠頑、侯獳為質於楚。楚戍鄭。晉會周尹子、單子及宋、衛、曹、齊、邾諸侯伐鄭，自戲童至於曲洧。楚救鄭，諸侯還。冬，諸侯復伐鄭。十一月，圍鄭，楚救之，師於汝上，諸侯還。十二年（魯成公十八年）鄭侵宋，遂會楚共王伐宋，取朝郟。侵城郜，取幽丘，同伐彭城。納宋魚石、向為人、鱗朱、向帶、魚府，以三百乘戍之而還。十三年（魯襄公元年），晉悼公伐鄭，入郛，敗鄭徒兵於洧上。楚救鄭侵宋。鄭侵宋，取犬丘。秋九月，周簡王崩，周靈王立。十四年（魯襄公二年），鄭侵宋。公疾，公子騑請息肩於晉。公曰：「楚君以鄭故，親集矢於其目。非異人任，寡人也。若背之，是棄力與言，其誰暱我。免寡人，唯二三子。」秋七月，公薨。太子髠頑立為僖公。
## 據
* 《左氏春秋》
* 《史記·鄭世家》
分類:鄭公世家
交衢

衢者，四達之道也，布於都鄙。**交衢**者，數路復交之處也。

所以節車馬之行止者，或設機柱，懸燈其中，一朱一綠，更迭明滅，以爲號令。未設之處，則置吏於交衢，持麾左右之，使不相衝突耳。

分類:道路
通衢

衢，四達之道也。車馬輻輳，行人比肩，斯謂之**通衢**。

## 辨名

至於阡陌，則畛域之間，徑不容軌，是故異乎通衢也。

分類:道路
天梭

**天梭**，或譯**太空梭**、**航天飛機**，往天返地之發輦也。驅以固體火箭，人能乘其而上，可居其間，遊於天地之間，或泊於天驛，以觀星辰，研天文，考究格致。

分類:航天